text:
Nú skulu Høgni Hoydal og Poul Michelsen ognartaka rættin hjá jarðaeigarum at skipa egin privat viðurskifti á egnum lendi.
Tað undrar heldur ikki, at tað eru hesir báðir, sum nú fyrireika álop á privata ognarrættin. Líka síðan teir komu til, hava teir roynt at lýst viðurskiftini í føroysku hagunum ógreið og óskipað. Serliga hava teir ilt av, at jarðeigarar og bøndur fáa inntøkur av teimun nýggju lunnindunum, sum ferðavinnan førir við sær.
Søgan hevur óteljandi dømir um, hvussu tað hevur gingist, tá valdshavarar hava gjørt seg inn á privata ognarrættin og tikið rættindir frá jarðeigarum og bøndrum. Tað er ikki av ongum, at privati ognarrætturin er vardur í grundlógini.
Somu gomlu grundgevingarnar verða nýttar. Valdshavarirnir, Høgni og Poul, vita best, hvussu jarðeigarar og bøndur kring landið skulu skipa síni viðurskiftir. Saman við Visit Faroe Islands skulu teir umsita alla jørðina í Føroyum, bæði privatu- og festijørðina. Tey, sum eiga og hava rætt til jørðina og lunnindini, skulu ikki hava inntøkurnar.
Átakið líkist ætlanini hjá Tjóðveldi í 2008, tá Tórbjørn Jacobsen, táverandi landsstýrismaður, bar uppskot í Tingið, sum skuldi inndraga øll lunnindir frá festibøndum, til landsstýrismannin at umsita.
Privati ognarrætturin er grundleggjandi fyri eitt frítt og frælst samfelag og má ikki undirgravast av ráðaríkum kommunistum, hvørs fremsta endamál er, at staturin skal eiga og stýra øllum virksemi kring landið.
Slíkar ætlanir, sum tær hjá Høgna og Poul, eru vandamiklar og mugu steðgast beinan vegin. Teir hava onki lært av Mao, Lenin, Stalin, Hugo Chavez o.ø.
Vit hava galdandi lóggávu sum skipar øll viðurskiftir kring nýtsluna av høgunum, lunnindunum og øllum lendinum í Føroyum. Tað er ikki loyvt at ganga í bø og haga uttan við loyvi frá teimum, sum eiga lendi.
Føroyar eru allar matrikuleraðar, og hvørt matrikulnr. hevur ein ella fleiri tinglýstar eigarar. Tað eru eigararnir av lendinum, sum sambært lóggávu, stýra, reka, og røkja lendi í bø og haga.
Tað hava jarðeigarar og bøndur kring landið gjørt fyrimyndarligt í øldir. Tað eru hesi, sum við sínum dugnaskapi og royndum duga best at røkja bø og haga við tilhoyrandi lunnindum.
Tað er ein sjálvfylgja, at tað eru tey sum eiga og festa lendið, sum fáa tær inntøkur, sum lendið kastar av sær, um tað er frá ferðavinnu ella øðrum. Tað rakar ikki Høgna og Poul, hvat inntøkurnar verða brúktar til.
Eg kenni onki til, at føroyingar ikki kunnu ferðast í egnum landi, sum teimum lystir. Tað er nakað heilt annað, tá ferðaskrivstovur o.o., uttan at hava fingið loyvi til tað, brúka ognirnar hjá øðrum til at vinna sær sjálvum inntøkur.
Vónandi er onkur so frægur í samgonguni, at Høgni og Poul verða settir uppá pláss, so ætlaða ognartøkan verður steðga í føðingini.
Jacob Vestergaard
Facebook 12.07.2018


c: text/html

text:
Boliviahjálpin á glasir.fo4. desember 2017
Boliviahjálpin hevur 25 ár á baki. Verkætlanin hevur til endamáls at savna pening inn til tekniska skúlan TAEPO í Boliiva. Hendan ‘foroyska’ verkætlanin hevur verið rótfest á Føroya Studentaskúla í Hoydølum, og nú hesin skúli er vorðin partur av samanlagda skúlanum Glasir heldur verkætlanin fram á Glasi. Her á heimasíðuni hevur Boliviahjálpin sína egnu síðu, sum liggur undir teiginum ‘Næmingar’ í valmyndini (menuini) í vinstra borði. Her kanst tú lesa meira um verkætlanina, síggja frágreiðingar og myndir – og leinki til Facebook-vangan hjá Boliviahjálpini. Síðan sæst her.
Í apríl 2017 fingu nakrir næmingar og lærarar við tilknýti til Boliviahjálpina endiliga møguleikan fyri at fara til Bolivia. Vit vóru við, tá ið tey um páskirnar hátíðarhildu, at 25 ár vóru liðin, síðani skúlin TAEPO varð stovnaður fyri pengar, sum føroyskur skúlaungdómur hevði savnað inn. Við á ferðini vóru eisini næmingar frá miðlakunnleika, sum tóku film og myndir, ið skulu nýtast til at kunna meira um verkætlanina.
Til hátíðarløtuna fingu vit høvi at handa skúla og næmingum tað, sum varð keypt fyri teir pengarnar, ið komu inn á innsavningardegnum 7. februar í ár. Upphæddin var 110.000 kr – nakað minni enn hini árini.
Fyri pengarnar varð keypt: Madrassur til dreingjakostdeildina, ymiskar maskinur til verkstøðini, umframt tilfar (serliga toy, tráður o.a. til seymiverkstaðin og træ til timburverkstaðin). Haraftrat fingu 10 næmingar ein ryggsekk við ymiskum tilfari til skúlagongdina.
Eisini hevði ferðalagið ymiskar gávur við: myndabøkur, stokkar, høvlar, pennar og bóltar. Serliga bóltarnar og myndabøkurnar vóru tey ovurfegin um.

robotstxt: allowed

filter: keep


text:
Mínrokning sendir hvønn mánaða umleið tann 25. gjaldsyvirlit út við postinum til teir kundar, sum ikki hava Netbanka.
Allir kundar kunnu innrita í www.minrokning.fo, og har m.a. síggja sítt gjaldsyvirlit online.
Um tað er alneyðugt hjá tær framyvir eisini at móttaka gjaldsyvirlit í postinum, so kanst tú venda tær til tín peningastovn og fáa hetta skrásett til næstu ferð.
Vert er eisini at leggja til merkis, at gjaldsyvirlitið frá Mínrokning einans vísir sjálvvirkandi krøv frá teimum virkjum, sum senda umvegis føroysku gjaldsloysnina Mínrokning. Tey krøv, sum verða send umvegis donsku gjaldsloysnina Betalingsservice, síggjast á øðrum gjaldsyvirliti. Sostatt eru tað nakrir kundar, sum framyvir fara at fáa tvey gjaldsyvirlit (eitt frá Mínrokning og eitt frá Betalingsservice).
Um tú hevur NemID ella Mínlykil, innritar tú bara umvegis leinki í ovara høgra horni.
Tú fær eitt sera gott yvirlit yvir tínar rokningar:
Tú fær eitt sera gott yvirlit yvir allar tínar rokningar:
Fólk eru ymisk og tørvurin er í dag eisini ymiskur. Hetta vita vit væl og tí hava vit gjørt nógv burturúr at tillaga mínrokning til allar eindir.
Tú kanst avgreiða tínar rokningar tá tú situr frammanfyri telduni, ella á telefonini um tú til dømis er farin ein túr uttanlands.
Nú nýtist tú ikki at ivast um tú hevur minst til at gjalda, ella um kundin hevur fingið rokningina. Tú kanst fylgja við, líkamikið hvar tú ert.
Við mínrokning fært tú eina heildarloysn
mínrokning kann eisini á ein sera lættan og tryggan hátt innkrevja limagjøld, haldaragjøld og onnur føst afturvendandi gjøld.
Loysnin er vælegnað til m.a.:
Við mínrokning sleppur tú undan skeivt skrásettum rokningum


text:
Matstovur, handilslív, hotel, mentan og ítróttur
“Men Havnin, men Havnin tann deiliga Havn, so fegin eg gevi meg inn í tín favn”, verður sungið í sanginum “Til Havnar vit fara”.
Havnin er deilig og fólk streyma til Havnar til handils, at vitja matstovur og skeinkistøð, at gista á hotelli og at taka av tilboðunum býurin býður. Ikki minst mentanarligu tilboðunum, harundir ítróttartiltøkum. Í mong ár hevur Havnin verið handilsstaðurin í Føroyum – og so er enn.
Handilsvinnan, matstovuvinnan, hotellini, flutningsvinnan og Tórshavnar Havn skapa, saman við øðrum vinnum, arbeiðspláss. Ikki bara vanlig arbeiðspláss, men eisini vard størv og størv til okkara skúlaungdóm eftir vanliga arbeiðstíð. Og ikki minst skapar hetta eina rúgvu av avleiddum virksemi til handverkarar og tænastur av alskyns slagi.
Tí skal Havnin bjóða gestum okkara vælkomin! Kom til Havnar og njót okkara bý saman við okkum! Vit eiga at verða gestablíð og fjálga um okkara gestir. Við skili, so at tað ikki gongur út yvir okkara egnu borgarar – men soleiðis, at hetta er ein burðardyggur vinnuvegur fyri Havnina.
Vit hava øll brúk fyri hvørjum øðrum og alt hongur saman.
Tá vit hava eitt sterkt vinnulív, so fær sjálvbodna arbeiðið, millum annað innan ítrótt, hollan stuðul frá vinnulívinum á staðnum. Sjálvbodna arbeiðið verður stuðlað og hetta førir so aftur við sær, at frítiðartilboðini til børn og ung á staðnum gerst fjølbroytt. Eisini tilboðini til børn og ung við serligum tørvi. Úr hesum støkka úrmælingar innan ítrótt, leiklist, málningalist, tónleik og mangt annað umframt góðir vanligir havnarborgarar. Og úr tí støkka stór ítróttar- og mentanartiltøk, sum draga útlendingar úr øllum heimshornum og føroyingar til Havnar. Og so fylla vit hotel, matstovur, skeinkistøð og handlar “runt um tann heila bý”. Hetta skapar trivnað og nógv arbeiðspláss.
Vit hava brúk fyri øllum og í veruleikanum hongur alt saman.
Tað er fjálgt og hugnaligt í Havn – latið okkum, saman, varðveita góðu gongdina.
Ein ítøkiligur trupulleiki í hesum er parkeringstrupulleikarnir, serliga í miðbýnum. Her mugu vit beinanvegin hugsa loysnir – og tora at taka djarvar avgerðir.
“Tú vermir mítt hjarta, tú ert mær so fjálg”!
Vel nýggja orku í býráðið! Eg fari at gera mun!
Jóannes Guttesen, valevni fyri Tjóðveldi til býráðsvalið í Havn.


text:
Lady Gaga
Stefani Joanne Angelina Germanotta (Lady Gaga) (fødd 28. mars 1986 í New York City, New York) er ein amerikanskur popp-sangari. Stefani Joanne, betri kend sum Lady Gaga, er blivin kosin til at vera tann kvinnuligi sangarin, ið hevur fingið mest pengar í 2011 [1]. Gaga er endað frammanfyri Taylor Swift, Katy Perry, Beyoncé og Rihanna. Seldar fløgur, kunngjørdar avtalur og 7,5 milliónir krónur í miðal fyri hvørja framførslu hevur givið tað úrslit, at Gaga fekk 515 milliónir í tíðarskeiðinum frá mai 2010 til mai 2011.


text:
HM fótbóltur
HM í fótbólti (enskt: FIFA World Cup) er størsta undirhaldshending í heiminum. Einki annað tiltak savnar líka nógv fólk frammanfyri sjónvarpsskermarnar sum hendan kappingin, ið verður avgjørd fjórða hvørt ár. Men soleiðis hevur ikki altíð verið.
SøgaEdit
FIFA verður stovnaðEdit
Í 1904 var fundur hildin í Paris við tí endamáli at seta á stovn eina heimssamgongu fyri fótbóltssambond. - Federation Of International Football Asssociations (FIFA), sum samgongan kom at eita, hevði upprunaliga sjey limalond; Belgia, Danmark, Frakland, Niðurlond, Spania, Sveis og Svøríki. Bretsku fótbóltssambondini (Ongland, Skotland, Írland og Wales) vóru ikki umboðað á fundinum, m.a. orsaka av, at fótbólturin longu var professionel ítrótt í Bretlandi. Nýstovnaða fótbóltssamgongan setti sær m.a. sum mál at skipa fyri eini Heimsmeistarakapping.
Bretar seta seg uttanfyriEdit
Tá ið Fyrri Heimsbardagi brast á, var FIFA vaksið og kundi nú av røttum kallast ein heimsfelagsskapur; Brasil, Argentina, USA og "heimalondini" Ongland, Írland, Skotland og Wales vóru nú komin við. Hóast hesa vaksandi undirtøku vóru trupulleikar fyri framman. Eftir kríggið vildi Ongland (og teir fingu stuðul frá Skotlandi, Írlandi, Wales, Fraklandi og Belgia) ógvuliga treyðugt spæla dystir móti gomlu fíggindunum úr Týsklandi, Eysturríki og Ungarn, og á fundi í Bruxelles í 1919 varð samtykt "ikki at hitta neutralar samgongur ella neutral feløg, ið hava spælt móti samgongum, ella feløgum úr Miðveldunum", og soleiðis settu bretar seg sjálvar uttanfyri heimsfelagsskapin. Í Belgia broyttu tey skjótt meining, tí tey skuldu vera OL-vertir í 1920, og kundu tí ikki loyva sær slíkan hugburð.
Fótbóltur er fyri professionellarEdit
Á fundinum í 1926 staðfesti Henri Delauny, sum var formaður í fronsku fótbóltssamgonguni, at "Ein altjóða fótbóltskapping kann ikki longur vera partur av Olympisku Leikunum, ið er fyri amatørar, tí professionalisman er komin. Spurningurin var bara, hvussu ein professionellur fótbóltsspælari skuldi definerast. Bretsku fótbóltssamgongurnar, ið nú aftur vóru komnar upp í FIFA, ivaðust ikki og settu fram sína definitión fyri hinum limalondunum; men tey høvdu ilt við at semjast um bretsku loysnina, og hesaferð var ósemjan verri at bøta, og tí hildu bretar seg burtur frá Heimsmeistarakappingini í mong ár. Men HM kom tó kortini.
Fyrsta HM endaspælið verður fyrireikaðEdit
Á FIFA fundinum í 1928 varð skotið upp at fara undir fyrireikingarnar til HM kappingina í fótbólti. 25 limalond atkvøddu fyri uppskotinum; bert Svøríki, Danmark, Noreg, Finnland og Estland atkvøddu ímóti. Hugo Meisl fekk uppgávuna at leggja kappingina til rættis. Meisl var ein av fremstu monnunum í Miðevropiskum fótbólti, og hevði um hetta mundið skipað fyri teimum væleydnaðu kappingunum Mitropa Cup, ið var kapping fyri feløg, og Nations Cup, ið var fyri landsliðini hjá Kekkoslovakia, Eysturríki, Sveis, Italia og Ungarn. Fyri at kappingin skuldi eydnast og av røttum kunna bera heitið Heimsmeistarakapping Í Fótbólti, mátti ein háttur finnast at fáa londini í Suðuramerika við.
Tey lond, sum ynsktu at vera vertir, vóru Svøríki (hóast teir høvdu atkvøtt ímóti kappingini!), Niðurlond, Spania og Ungarn; men kortini var tað Uruguei, sum fekk heiðurin. Landið vann Olympisku kappingina í 1928 og bjóðaði sær til at rinda allar útreiðslurnar hjá teimum luttakandi landsliðunum.
Myndahøggarin Abel Lafleur evnaði steypin til, ið fekk navnið "Jules Rimet Steypið" at heiðra formannin hjá FIFA, tí hansara eldhugur hevði verið so avgerandi fyri at fáa HM kappingina av bakkastokki.
Uruguei 1930Edit
Dato: 13/7 - 30/7
Luttakarar (13)Edit
Argentina - Belgia - Bolivia - Brasil - Kili - Frakland - Jugoslavia - Meksiko - Paraguei - Peru - Rumenia - USA - Uruguei.
FinalaEdit
Málríkasti dysturEdit
ÚrslitEdit
- e.l.l.: eftir longda leiktíð
- b: eftir brotsspark-kapping (after penalty shoot-out)
- Viðmerkingar
- ↑ Tað var ongin almennur dystur í World Cup 1930 um triðjaplássið. USA og Jugoslavia taptu í hálvfinalum. FIFA viðurkennur nú USA sum triðjapláss og Jugoslavia á fjórðaplássi við at hyggja at øllum úrslitunum hjá liðunum í kappingini.[1]
- ↑ Eysturríki tók seg úr kappingini eftir javnleikin, sum eitt úrslit av Anschluss við Týskland: summir eysturríkskir leikarar gjørdist síðan partur av týska hópinum, og so vóru 15 lið eftir í kappingini.
- ↑ Keldufeilur: Invalid
tag; no text was provided for refs named
wc1950
- ↑ Bara 13 lið spældu við á HM í fótbólti 1950.[2] 16 lið komu við í seeding-bólkin til lutakastið. Men bæði Turkaland og Skotland tóku seg aftur, áðrenn lutakastið. Frakland, ið var sligið út í undankappingini, varð boðið við í staðin, og so vóru 15 lið í kappingini. Eftir lutaksstið tóku bæði Frakland og India seg úr kappingini, so tað tá ið av tornaði bert vóru 13 lið í luttóku í kappingini.
Lið ið náddu topp fýraEdit
- * = vertir
- ^ = inniheldur eisini úrslit umboðandi Vesturtýskland millum 1954 og 1990
Bestu úrslit eftir heimspartiEdit
HM-vinnarar eftir landiEdit
ToppskjúttarEdit
Hesir hava skotið tey flestu málini til HM kappingar í fótbólti gjøgnum allar tíðir frá 1930 - 2014 (frá tíggju málum og fleiri):
Hygg eisini atEdit
KeldurEdit
- ↑ "1930 FIFA World Cup". FIFA.com. Fédération Internationale de Football Association. http://www.fifa.com/tournaments/archive/worldcup/uruguay1930/index.html. Heintað 5 March 2009.
- ↑ 2.0 2.1 "1950 FIFA World Cup". FIFA.com. Fédération Internationale de Football Association. http://www.fifa.com/tournaments/archive/worldcup/brazil1950/index.html. Heintað 5 March 2009.
- ↑ Keldufeilur: Invalid
tag; no text was provided for refs named
successor
- ↑ The 1982 edition in Spain had a format with a second round consisting of 12 teams instead of 16, 4 of which qualified to the semi-finals.


text:
Triðja umfar av boccia grand prix varð leikt mikudagin í Glyvra skúla. Undan umfarinum lógu tær báðar Marta og Joanna á odda í kappingini. Men vit høvdu fingið eina ábending um, at Eli hevur fingið spælið at koyra. Tað fingu vit staðfest mikudagin.
Longu eftir innleiðandi umfarið ruku Marta og Joanna út. Tískil fingu tær einans tvey stig í hesum umfarinum. Hetta gjørdi samstundis, at fleiri høvdu møguleikan at leggja seg á odda í kappingini undan fjórða og síðsta umfar.
Og nú koma vit til Eli. Tí Eli vann fyrst tín innleiðandi bólk. Síðani vann hann við brotskasti móti René, áðrenn hann í finaluni vann móti Herdis. Annars er Herdis eisini komin fyri seg. Hon fekk 9 stig fyri hetta umfarið.
Nú liggur Eli greitt á odda í kappingini, hann hevur 25 stig. Nummar tvey er René við 21 stigum og so kemur Ísak við 20.
Nær fjórða og seinasta umfar verður leikt er púra ógreit. Vit mugu bara hoyrast um tað.


text:
Kennir tú ráman av mannatrekki?
Býráðsmeirilutin hevur slept endanum, tá tað snýr seg um at loysa stóra trupulleikan av vantandi og skipaðum spillivatnsleiðingum. Men hvat nyttar tað við torgum og trappum, um vit skulu liva við rámanum av mannatrekki?
Longu áðrenn kunngerðin um spillivatnsætlan varð sett í gildi, hevði eg sum forkvinna í teknisku nevnd árini 2005-12 ein harðan politiskan bardaga at fáa sett kloakkirnar á breddan. Í mínum hugaheimi var tað ein sjálvfylgja at hetta varð gjørt, uttan at tað var neyðugt at bíða eftir nøkrum lógarkravi, tí hetta snúði seg um so grundleggjandi viðurskifti hjá okkum øllum.
Tað eydnaðist tá at fáa politiska undirtøku fyri at fáa kloakkirnar inn í langtíðar íløguætlanina og hesi árini vórðu einar 100 mió. kr. brúktar uppá kloakkir. Tá var Tórshavnar kommuna komin longst á leið við at dagføra kloakkirnar sbrt. spillivatnsætlanini, men í dag er hon tíverri darlað langt afturum hinar kommunurnar.
Tað vanta minst 100 milliónir afturat
Hesin sami eldhugi er ikki at síggja hjá sitandi meiriluta og eru bert 5 mió. settar av á íløgujáttanini fyri 2017. Støðulýsingin frá teknisku umsitingin vísir, at tørvur er á minst 100 mió. kr. afturat, og fyri tað er ikki komið á mál, tí kloakkirnar skulu alla tíðina røkjast. Eitt er at fáa skipaðar kloakkir har tær renna beinleiðis út í áirnar ella oman í fjøruna. Harafturat eru eini 19 km. av gomlum betong kloakk rørum, sum eru brotin og/ella leka og tí skulu skiftast. Vit kunnu ikki bjóða okkara borgarum at liva í beinleiðis heilsuskaðiligum mannatrekki.
Kloakkir fyritreytin fyri trivnaði
Týdningin av at fáa hetta í rættlag síggja vit m.a. í Vágsbotni, har fólk í dag savnast sum ongantíð áður. Hvør hevði unnað sær at sitið við einum kaffikoppi ella einari øl í tí deymi, sum var av kloakk har? Nú er vágin rein. Í Nólsoy svimja nólsoyarkonur á sjónum og sandstrond er komin á Malarenda – tann reini trivnaður. Áðrenn vóru ikki minni enn 7 útlop, sum runnu út í bátahylin ella innanvert brimgarðin. Tilsamans kostaði kloakkarbeiðið í Nólsoy 7 mió. kr., men sanniliga er tað væl útgivin peningur.
Reinføri fram um marglæti og ørvitisíløgur
Síðstu fýra árini hava kloakkirnar bert verið ein viðfáningur hjá sitandi meiriluta. Tyrvingarplássið og skiljing av ruski hava als ongar raðfesting havt heldur. Tá ið Tjóðveldi kemur framat aftur stýrisvølinum á Vaglinum verða kloakkirnar aftur settar í fremstu røð. Fái eg møguleikan, fari eg aftur at arbeiða hart fyri hesum. Ein høvuðsstaður, har ramur luktur av mannatrekki stendur tær í nasarnar, er ikki innbjóðandi. Kloakkunum havi eg altíð stríðst fyri og tað fari eg framhaldandi at gera. Eins og tyrving, skiljing av ruski og reint vatn. Ja, alt undirstøðukervi skal aftur raðfestast fram um marglæti og ørvitisíløgur. Kennir tú ráman av mannatrekki, gevur valið seg sjálvt.
Marin Katrina Frýdal, býráðslimur
Tjóðveldi


text:
Vælkomin á heimasíðu okkara!
Fyri fyrstuferð í Føroyum er nú møguligt hjá barnakonum at koma til privata ultraljóðskanning. Snýðið bjóðar tryggleikaskanning, kynsskanning og 3D/4D skanning, og pláss er fyri at familja og/ella vinir kunnu vera við. Sí undir prísir fyri at síggja hvørjar skanningar, ið eru at fáa.
Um tit hava spurningar, eru tit altíð vælkomin at kontakta meg.
Vinarliga Bodil H. Heimustovu, Snýðið
Upplatingartíðir
Opið er hvønn:
Mánadag kl. 10-16
Týsdag kl. 10-16
Og annars eftir tørvi.
Um ikki ber til onkran av hesum døgunum, set teg í samband við okkum, so finna vit eina loysn.
Gávubræv
Er kona, dama, vinkona, dóttir ella systir tín við barn ?
Snýðið bjóðar nú møguleikan at keypa gávubræv.
Ynskir tú eitt gávubræv, verður tú vinarliga biðin um at skriva ein teldupost til snydid.info@gmail.com ella skriva eini boð á facebooksíðuni Snýðið.


text:
Næmingar hava skyldu til at møta rættstundis til allar tímarnar og at taka aktivan lut í undirvísingini. Hetta vil siga, at næmingur skal:
- Vera til staðar í undirvísingarhølinum, fyrireikaður og luttakandi, tá íð lærari undirvísir.
- Lata inn skrivlig avrik rættstundis, sum í dygd og vavi lúka ávís krøv.
- Taka lut í várroyndum, ársroyndum og royndum annars.
- Taka lut í undirvísing, sum er skipað sum vitjan, námsferð ella líknandi.
- Taka lut í allari aðrari undirvísing, t.d. sjálvstøðugum arbeiði og virtuellari undirvísing, sum er løgd til rættis, og sum er partur av samlaðu undirvísingini.
Skúlastjórin kann geva næmingi við rørslutarni loyvi at víkja frá møtiskylduni. Í ítrótti og heilsu skulu næmingar hava kravd klæði og skógvar við í skúla. Skúlin kann krevja læknaváttan frá næmingi, sum ikki møtir í skúla, sum næmingurin sjálvur má gjalda fyri. Øll frávera og manglandi ella ov sein innlating av skrivligum uppgávum verður skrásett.
Skráseting av uppmøting
Lærarar skráseta næmingar, sum eru møttir og ikki møttir í byrjanini av hvørjum tíma. Um næmingur kemur ov seint, fær hann fráveru fyri tíman. Um næmingur hevur trupult við at møta rættstundis, biður lærari næmingin um at tosa við lestrarvegleiðara, sum samstundis fær boð frá lærara.
Næmingar hava skyldu til javnan at kunna seg um egna fráveru og at gera vart við seg, um frávera er skeivt skrásett. Næmingur undir 18 ár hevur skyldu til at kunna foreldur síni um egna fráveru.
Frávera í samband við altjóða kappingar/tiltøk
Í rundskrivi dagfest 27. oktober 2016 vísir Mentamálaráðið á, at 10 skúladagar í einum skúlaári er mest loyvda frávera hjá næmingum, sum umboða Føroyar í altjóða kappingum/tiltøkum innan ítrótt, list og mentan. Næmingar skulu í hvørjum einstøkum føri lata skúlanum haldgóða fráboðan/umsókn frá avvarðandi stovni/sersambandi í góðari tíð frammanundan. Skúlastjórin tekur síðan støðu til, um fráveran kemur undir 10-daga regluna um “loyvda fráveru”.
Skráseting av innlatingum
Lærarar hava skyldu til at skráseta næmingar, sum lata inn, og sum ikki lata inn skrivlig avrik til tíðina. Lærarar skulu eisini taka støðu til, um skrivlig avrik eru nøktandi í dygd og vavi. Í serligum føri kann lærari geva næmingi longda innlatingarfreist. Lærarar skulu í minsta lagi seinast í hvørjum mánaði kunna skúlaleiðsluna um støðuna við innlatingum hjá einstøkum næmingum. Uppgávur, sum ikki verða latnar inn til ásetta tíð, skulu latast inn á skrivstovu skúlans. Næmingur hevur skyldu til regluliga at kunna seg um støðuna við egnum innlatingum og at gera vart við seg, um innlatingar eru skeivt skrásettar.
Mannagongd við fráveru og manglandi innlating av skrivligum uppgávum
Frávera og manglandi innlatingar av skrivligum arbeiði verða javnan gjørdar upp. Um lærari leggur til merkis, at næmingur ikki møtir nóg væl upp og/ella ikki letur inn allar kravdar uppgávur ella ikki letur inn rættstundis, verður næmingurin biðin um at tosa við lestrarvegleiðaran, sum samstundis fær boð frá læraranum.
Skúlastjórin hevur ábyrgdina av, at luttøka í undirvísing og innlating av skrivligum avrikum støðugt verður skrásett og skal meta um, um átøk skulu setast í verk móti næmingum, sum ikki røkja sínar skyldur. Skrásetingar eru galdandi fyri eitt ár í senn. Meting um átøk skal í hvørjum einstøkum føri byggja á óheftu fráveruskrásetingina, upplýsingar um orsøkir til fráveruna og kunnleika skúlans um heildarstøðu næmingsins. Hesi átøk eru galdandi í Miðnámi í Vestmanna:
Námsfrøðilig ábreiðsla: Fer frávera upp um 10 % av lisnum tímum/skr. innlatingum í einstøku lærugreinini ella upp um 8% av samlaðu lisnu tímunum, gevur stjórin næmingi rættleiðing og námsfrøðiliga ábreiðslu. Stjórin vísir næminginum til lestrarvegleiðaran. Lestrarvegleiðarin vegleiðir næmingin og ger ætlan fyri møguligar vantandi skrivligar innlatingar og kunnar næmingin um avleiðingarnar, um námsfrøðiliga ábreiðslan ikki verður tikin til eftirtektar. Lestrarvegleiðarin gevur foreldrum boð um at koma við á fundin, um næmingurin ikki er myndugur.
Skrivlig ávaring: Tekur næmingur ikki námsfrøðiliga ábreiðslu til eftirtektar, fær hann skrivliga ávaring. Í ávaringini verður hann biðin um at fáa uppmøting og/ella skrivligar innlatingar í rættlag. Hetta er ein treyt fyri at kunna halda fram á skúlanum. Er næmingurin ikki myndugur, tryggjar skúlin sær, at foreldrini fáa boð um støðuna.
Burturvísing av skúlanum: Tekur næmingur ikki skrivligu ávaringina til eftirtektar, verður hann vístur burtur av skúlanum.
Átøkini móti næmingum, sum ikki halda møtiskylduna, sum ikki lata skrivligar uppgávur inn rættstundis ella sum annars bróta lestrar- og skilhaldsreglurnar á skúlanum, verða vanliga latin í hesu raðfylgju:
- Námsfrøðilig ábreiðsla
- Skrivlig ávaring
- Burturvísing
Tó kann raðfylgjan verða ein onnur, um næmingur grovliga brýtur reglurnar. Í slíkum føri kann skúlin burturvísa næmingi uttan aðra fráboðan. Um næmingur serliga brýtur reglurnar móti endanum av einum skúlaári, kann skrivlig ávaring flytast til næsta skúlaár.
Svik við innlatingum
Tað er ikki loyvt næmingi at lata inn skrivligar uppgávur, sum í heilum líki ella partvíst eru skrivaðar av eftir øðrum ella at lata inn avskrift frá øðrum uttan at vísa til kelduna. Heldur ikki er loyvt at lata annan persón skriva uppgávuna ella at lata inn tilfar, sum t.d. er tikið beinleiðis av internetinum. Um svik við skrivligum avriki verður avdúkað, verður næmingurin vístur til skúla-stjóran, sum kann seta átøk í verk móti næminginum.
Um næmingur svikar við innlating av størri skrivligum uppgávum, verður avrikið ikki góðtikið. Skúlastjórin tekur støðu til, um næmingur skal ganga skúlaárið umaftur, ella um næmingurin fær loyvi at skriva nýggja uppgávu.
Í lestrarmenningini 1. skúlaárið verða næmingarnir gjølla kunnaðir um reglurnar og avleiðingarnar av at svika við skrivligum innlatingum.
Uppflyting í næsta flokk
Fyri at verða fluttur upp í næsta flokk skal næmingurin hava fingið nóg mikið burtur úr undirvísingini. Uppflyting verður viðgjørd á fundi millum lærarar og stjóra í endanum av skúlaárinum.
Hevur næmingur í endanum av skúlaárinum fingið eitt miðaltal, sum er ájavnt við ella hægri enn 2,0, kann skúlastjórin ikki nokta fyri at flyta næmingin upp í næsta flokk. Er miðaltalið hinvegin undir markinum fyri at standa og mett verður, at næmingurin hevur fingið ov lítið burtur úr undirvísingini, kann skúlastjórin nokta fyri at flyta næmingin upp í næsta flokk. Skúlastjórin kann eftir umsókn frá næmingi, sum ikki verður fluttur upp, geva honum loyvi til at taka árið umaftur eina ferð.
Stakgreina- og sjálvlesandi
Lestrar- og skilhaldsreglurnar í Miðnámi í Vestmanna eru eisini galdandi fyri stakgreina- og sjálv-lesandi við teimum avmarkingum, sum eru galdandi fyri hesi.
Kærumøguleikar
Avgerðir hjá skúlastjóranum um átøk mótvegis næmingi, og avgerðir um at nokta uppflyting í næsta flokk kunnu kærast til landsstýrismannin í mentamálum. Kærufreistin er 4 vikur eftir, at kærarin hevur fingið avgerðina. Kæran skal vera skrivlig, hava ítøkiliga grundgeving og skal latast skúlastjóranum. Foreldur kunnu kæra fyri næming, sum ikki er myndugur.


text:
Politikkur
Fair Play, takk
14. Sep 2011
Seinastu dagarnar hava vit frætt um, at plakatir, ið valevni til fólkatingsvalið hava hongt upp ymsastaðni í Havn, verða skræddar niður aftur av ótangum....
les meir
7 ár við ABC
14. Sep 2011
“Veljið okkum” rópa tey, sum seinastu 7 árini hava stjórnað Føroyum. Nú er løtan komin at eftirmeta avrikini. 2 milliardir skeiva vegin ...
les meir
Staðfesting av samstarvs- og samanleggingareindini Streymoy
13. Sep 2011
Helena Dam á Neystabø, landsstýriskvinna í kommunumálum, hevur boðað Vestmanna, Kvívíkar og Tórshavnar kommunum frá, at hon hevur tikið til eftirtektar tær fráboðanir, sum...
les meir
Sjúkrahúskjakið farið av sporinum
13. Sep 2011
Sum landsstýrismaður í heilsumálum er tað mín skylda at tryggja øllum føroyingum eina so trygga heilsutilbúgving og eina so dygdargóða heilsuviðgerð, sum yvirhøvur gjørligt....
les meir
Lene Espersen ? Har var ikki nógv hjálp at heinta
12. Sep 2011
”Ósemjan um makrel má loysast, áðrenn Føroyar kunnu vænta sær eina betri handilsavtalu við ES” segði Lene Espersen, danskur uttanríkisráðharri, sum herfyri steðgaði nakrar...
les meir


text:
Talið av klamydia tilburðum í Føroyum økist
mikudagur, 23. januar 2019
Í Heilsulýsing Landslæknans 2017 sæst, at talið av positivum klamydiaroyndum er økt. Í 2017 vórðu 1651 royndir tiknar og av hesum vóru 261 (15,8%) positivar. Tað er hægta tal av tilburðum nakrantíð fyri eitt ár. Til samanberingar vóru í 2016 tiknar 1354 royndir og av hesum vóru 156 (11,5%) positivar.
Hendan týðiliga øking av klamydia tilburðum er ørkymlandi, við tað at tað eisini bendir á eitt óvart kynslív millum fólk. Av somu orsøk eru hesi eisini í vanda fyri at fáa aðrar kynssjúkur.
Hjá persónum, ið eru positivir er umráðandi, at upplýst verður um viðkomandi partnarar og at royndir verða tiknar av hesum innanfyri næstu 6 mánaðirnar. Klamydia kan elva til bruna í undirlívi, sum í ringasta føri kann elva til barnloysi.
Umráðandi er við fyribyrgjandi upplýsing um vart kynslív, serliga millum yngri menn og kvinnur, til tess at minka at talið av smittaðum persónum.
Í 2017 var eingin tilburður av syfilis ella HIV staðfestur og bert tveir tilburðir av gonorré.


text:
Sjúka og ferðing
Hevur tú eina verandi ella varandi (kroniska) sjúku og skalt út at ferðast, so mást tú altíð minnast til at seta teg í samband við okkum áðrenn fráferðina.
Ert tú í hesi støðu, so eru serligar treytir galdandi, um tú gerst sjúk/ur á ferðini. Eitt serligt skjal skal útfyllast av tínum lækna, og tað skal góðkennast av Trygd í minsta lagi 14 dagar áðrenn fráferð.
Skjalið eitur ”Medisinsk undanmeting”, og tú finnur tað ovast í høgra bredda.
Viðkomandi skjøl
- Tak niður skjal um medisinska undanmeting (forhåndsgodkendelse) her


text:
Eitt av kjarnuøkinum í lærugreinini kristnikunnleiki og átrúnaður er: Átrúnaður, lívsfatan og siðfrøði. Námsætlanin lýsir hetta økið soleiðis:
Næmingurin upplivir longsil og leitan eftir meining, endamáli og innihaldi í tilveruni.
Tí skal hann læra at greiða frá og greina átrúnaðarligar, lívsfilosofiskar og siðfrøðiligar spurningar og virði samsvarandi tí undirvísingarstigi, hann er á. Næmingurin skal eisini læra at umhugsa og skilja týdningin av átrúnaði, lívsfatan og siðalæru fyri hin einstaka og samfelagið, í egnum eins væl og í alheims høpi. Eisini verður dentur lagdur á at umrøða og samtala um hóskandi tíðarbærar tilveruspurningar.
Næmingurin eigur at fata ta ábyrgd, menniskjað hevur av sær sjálvum og medmenniskjum sínum. Hann skal læra, hvat tað er at vera sannur, reiðiligur, álítandi, ábyrgdarsamur og rættvísur, og hvat tað vil siga at sýna næstakærleika og samanhald í verki. Hesi virði saman við javnvirði, virðing og tolsemi eru týdningarmikil, tá ið hugsað verður um at skapa góð viðurskifti og samskifti millum menniskju.
Næmingurin skal fáa kunnleika um siðfrøði í Bíbliuni. Grundarlagið kann m.a. vera fjallatalan, tað dupulta kærleiksboðið, tann gylta reglan, tey 10 boðini og dømi úr lívi Jesusar. Í hesum evninum eiga átrúnaðarligir, lívsfilosofiskir og siðfrøðiligir spurningar, ið eru viðkomandi fyri næmingin, at verða umrøddir. Umráðandi er, at samsvar er millum tað, næmingurin lærir, og hvussu hann lærir tað. Næmingarnir eiga tí at fáa høvi til at royna í verki umsorgan, at taka ábyrgd og sýna virðing fyri øðrum menniskjum, t.d. í hjálpararbeiði.
Næmingurin skal eisini fáa kunnleika um samskifti millum menniskju í heimligum og millumtjóða høpi. Nomið verður við, at tað einstaka menniskjað hevur ábyrgd av felagsskapinum, og at felagsskapurin hevur ábyrgd av tí einstaka.
Siðfrøðiligir spurningar og menningin á tøknifrøðiliga og náttúruvísindaliga økinum verða umrødd. Umráðandi er at vísa á, at menniskju eru skapt at liva saman í kærleika og at hava ábyrgd hvørt av øðrum.
Næmingurin skal hava at vita, hvussu virðisgrundarlag Bíbliunnar kemur til sjóndar í siðum og skikkum, í samfelagslívi og mentan. Familja og hjúnalag verða lýst úr einum kristnum sjónarhorni.
Valdir verða fakliga hóskandi átrúnaðarligir, lívsfilosofiskir og siðfrøðiligir tekstir. Næmingurin lærir í hesum sambandi at brúka hóskandi fakligt mál og at gera mun á hugvísindaligum og náttúruvísindaligum máli.


text:
Teir horvnu víkingarnir
Bókadeild Føroya Lærarafelags
100,00 kr
Spar 15,00 kr
- Síður: 162.0
- Útgávuár: 2013
- Upprunamál: danskt
- Innbinding: heft
- Rithøvundur: Preben Dahl
- Myndir: Peter Heydenreich
- Týðari: Ingi Samuelsen
Leitingin eftir einum horvnum víkingaskipi byrjar, tá ið Jónatan Dam av óvart avdúkar, at ein gomul skrøggsøga kann vera sonn. Tað elvir til kapping millum ágrýtnar fornfrøðingar og ein skattaveiðara, ið dámar væl dynamitt. Samstundis mugu “Rakettbrøðurnir” Jónatan og Kristoffur Dam fara við foreldrunum til Føroyar í heystfrítíðini. Teir halda, at teir skulu hugna sær har í eina viku, men gerast nógv klókari, tí áðrenn teir vita av, snýrt alt seg um at finna eitt horvið víkingaskip.


text:
- Tíðindi, mentan og ítróttur
Tilbúgvingarlógin kemur ikki aftur úr nevnd
Uppskotið um at broyta tilbúgvingarlógina kemur ikki aftur í tingið í hesum umfari.
Uppskotið fór aftur í Vinnunevndina fríggjadagin í síðstu viku.
Millum annað nøkur tingfólk hjá samgonguni vildu hava málið aftur í nevnd.
Jacob Vestergaard, landsstýrismaður, eigur uppskotið.
Ikki tikin við upp á ráð
Sambært teimum, sum vildu hava málið aftur í nevnd, hevur landsstýrismaðurin ikki tikið kommunurnar við uppá ráð, tá hann gjørdi uppskotið.
Uppskotið er millum annað at skipa eina felags vaktarmiðstøð, sum kommunurnar skulu eiga og reka.
Bjørt Samuelsen, forkvinna í Vinnunevndini, sigur, at haðani kemur málið ikki í dag.
Og hetta er seinasti tingdagur í hesum umfarinum.
Sí eisini


text:
Útflutningsrembursur
Soleiðis virkar ein útflutningsrembursur
Tá títt virki avtalar við keypara, at gjaldast skal við rembursi, er tað keypari, sum fær stillað remburs tínum virki til góðar. Rembursurin verður sendur til BankNordik (swift: BANODKKK). Vit senda boð til títt virki, tá vit fáa rembursin.
Eftir at tú hevur sent vøruna til keypara, skalt tú lata skjøl inn til BankNordik samsvarandi við treytirnar í rembursinum. Vit senda síðani skjølini til bankan hjá keyparanum, ið hevur stillað rembursin, sum rindar sambært avtaluni.
Fyrimunir við útflutningsrembursi
Sum útflytari fært tú fleiri fyrimunir við útflutningsrembursi:
- Trygd fyri gjaldi
- Rættstundis gjald
- Bíleggingin kann ikki broytast ella strikast uttan samtykki frá útflytara
- Rembursurin kann nýtast sum trygd mótvegis triðjamanni
Soleiðis virkar ein útflutningsrembursur
Tá ið títt virki avtalar við keypara, at gjaldast skal við rembursi, er tað keypari, sum fær stillað remburs tínum virki til góðar. Rembursurin verður sendur til BankNordik (swift: BANODKKK). Vit senda boð til títt virki, tá vit fáa rembursin.
Eftir at tú hevur sent vøruna til keypara, skalt tú lata skjøl inn til BankNordik samsvarandi við treytirnar í rembursinum. Vit senda síðani skjølini til bankan hjá keypara, ið hevur stillað rembursin, sum rindar sambært avtaluni.
Váðar við at nýta útflutningsremburs
Tá ið títt virki ger eina avtalu um útflutningsremburs, verður váðin fluttur frá keypara til bankan hjá keypara. Tí er tað neyðugt at meta um, um bankin hjá keypara er førur fyri at gjalda, tá skjølini verða løgd fram. Um tú ynskir tað, kann BankNordik í nógvum førum bjóða at veita trygd fyri gjaldinum, við at vátta tín útflutningsremburs. Tað merkir, at vit veita trygd fyri gjaldinum, tá krøvini í rembursinum eru lokin. Á henda hátt ert tú vísur í at fáa títt gjald – eisini sjálvt um bankin hjá keypara ikki er førur fyri at gjalda.


text:
Teinabreið
Niðanfyri er uppskrift uppá Teinabreið (snobreyð): 10 g gær 2,5 dl vand 1 spsk. sukker 1 spsk. salt 500 g hvedemel Elt alt saman til ein lætt, men fast deiggj. Stroyð eitt sindur av mjøli yvir tað liðugt elta deiggi og tak tað við út til báli.
Undangongufrikadellir
Hakkikjøt Eitt sindur av cornflakes Salt og pipar Møguliga 1-2 egg Kjøt, cornflakes og egg verða elt saman til tjúkt deiggj. Salt og pipar fyri smakk. Síðani verður deiggið lagt um ein grillpinn, eins og teinabreið - ansa tó eftir ikki at leggja deiggi ov tjúkt. Steik tað síðani á bálinum.


text:
16-07-2021
Umboðsmaðurin hevur viðgjørt eina klagu um niðurstøðuna og málsviðgerðina hjá Javnstøðunevndini í einum máli, har frisørlærlingur, sum var við barn, varð uppsagdur í royndartíðini.
Klagarin og innkærdi arbeiðsgevarin vóru ósamdir um grundirnar fyri uppsøgnini, og einki var skrivað niður, hvørki frá samtalum um atburð klagarans ella frá samtaluni um uppsøgn. Partarnir vóru ósamdir um, hvat bleiv sagt og ført fram á fundinum, har uppsagnarskjalið bleiv undirskrivað.
Í avgerðini frá oktober 2020 vísti Javnstøðunevndin á, at § 6, stk. 5 í javnstøðulógini ásetur, at verður løntakari uppsagdur ella á annan hátt fyri vanbýti í viðgongutíðini, áliggur tað arbeiðsgevaranum at prógva, at uppsøgnin ikki var grundað á hesi viðurskifti. Vísandi til frágreiðingina frá arbeiðsgevaranum og einum starvsfelaga, og at klagarin ikki hevði víst aftur, at arbeiðsgevarin hevði prátað við hana um ávísa ónøgd við hennara arbeiðsavrik, metti Javnstøðunevndin, at arbeiðsgevarin hevði lyft próvbyrðuna fyri, at hann ikki hevði sagt klagaran úr starvi vegna viðgongu, tí hon var við barn.
Í klaguni varð m.a. víst á, at klagarin ikki varð partshoyrdur um ávís skjøl. Umboðsmaðurin viðmerkti, at kravið um partshoyring er ein garantiregla, og manglandi partshoyring ber sum meginregla við sær, at avgerðin verður ógildað, uttan so at myndugleikin kann prógva, at manglandi partshoyringin ikki hevði nakran týdning fyri avgerðina í tí ítøkiliga førinum. Umboðsmaðurin vísti á, at tá nýggjar upplýsingar vóru í nevndu skrivum, sum kunnu hugsast at hava týdning fyri avgerðina í málinum, átti klagarin, sambært § 18 í fyrisitingarlógini, at fingið møguleika at gjørt viðmerkingar til skrivini, áðrenn avgerð varð tikin.
Umboðsmaðurin viðmerkti, at javnstøðulógin hevur ikki ásetingar um, hvussu próvførsla skal fara fram hjá Javnstøðunevndini. Eitt nú er ongin áseting, ið heimilar munnligari próvførslu undir vitnisábyrgd. Í hesum máli hevur Javnstøðunevndin sjálv nevnt, at tað er avbjóðandi at viðgera kærur, har orð stendur móti orði, og fatanin hjá pørtunum er sera ymisk.
Umboðsmaðurin viðmerkti, at í § 11, stk. 6 í javnstøðulógini er heimild hjá Landsstýrinum at áseta nærri reglur um málsviðgerðina hjá Javnstøðunevndini. Nærri reglur eru tó ikki ásettar. Tað er tí ikki greitt, hvussu Javnstøðunevndin eigur at handfara mál, sum kunnu tykjast ivasom at fremja einans við skrivligari próvførslu. Umboðsmaðurin vísti í hesum sambandi á, at í lógini fyri danska Ligebehandlingsnævnet er ásett í § 5 stk. 2, at kærur verða viðgjørdar á skriftligum grundarlagi, og at í § 8 er ásett, at nevndin kann avvísa mál, sum ikki egna seg til viðgerð hjá nevndini.
Ein fyrisitingarmyndugleiki hevur skyldu til at tryggja sær, at málið er nøktandi upplýst, áðrenn avgerð verður tikin. Út frá umstøðunum í hesum máli, helt umboðsmaðurin, at Javnstøðunevndin í viðgerðini av kærumálinum átti at havt viðgjørt, um málið yvirhøvur kundi upplýsast nøktandi á skriftligum grundarlagi, og um málið var egnað til skriftliga próvførslu ella skuldi verið avvíst.
Samanumtikið helt umboðsmaðurin, at tað vóru so mikið grundleggjandi manglar í málsviðgerðini hjá Javnstøðunevndini, at hann gav Javnstøðunevndini eina átalu fyri handfaringina av málinum og heitti á Javnstøðunevndina um at taka málið til nýggja viðgerð.
Umboðsmaðurin viðmerkti, at hann helt tørv vera á at áseta nærri reglur um málsviðgerðina hjá Javnstøðunevndini. Hann fór tí at senda landsstýriskvinnuni í javnstøðumálum skriv um hetta (LUM 21/05271).


text:
Ein bretsk koppsetingarnevnd hevur mælt til, at uml. 30 mió. fólk skulu fáa tilboð um eitt triðja prik fyri koronu eitt hálvt ár eftir seinna prikið.
Hesar 30 mió. umfata øll yvir 50 ár, tey, sum eru serliga veik, og heilsustarvsfólk.
– Sum við mongum øðrum koppsetingum, eru ábendingar um, at verjan minkar yvir tíð, serliga hjá teimum eldru, sum eru í serligum vanda. So "booster-prik" eru ein partur av verjuni móti smittu, sigur bretski heilsumálaráðharrin, Sajid Javid sambært Ritzau.
Sunnudagin boðaði bretska stjórnin frá, at hon hevði droppað ætlanina um at krevja eitt sonevnt koppsetingarpass fyri at sleppa inn á náttklubbar og onnur líknandi støð. Í staðin ætlar forsætisráðharrin, Boris Johnson at seta álitið á koppseting og kanning fyri at halda smittustøðið niðri í heyst og vetur.
– Farsóttin er langtfrá yvirstaðin, men við okkara framúrskarandi koppsetingarætlan, nýggjum viðgerðum og kanningum hava vit møguleika fyri at liva við virusinum uttan serligar avmarkingar, sigur bretski forsætisráðharrin.
Men heilsumálaráðharrin gjørdi herfyri eisini greitt, at tað kann gerast neyðugt við einum koppsetingarpassi kortini, um smittustøðan brádliga broytist, og ov stórt trýst verður lagt á heilsuverkið.
Stjórnin hevur, sambært bretskum miðlum, eina plan B, sum m.a. snýr seg um krav um munnbind og heimaarbeiði. Afturlating av samfelagnum kann verða brúkt sum ein seinasta neyðloysn.


text:
Ítróttasamband Føroya fær í næstum forkunnuga vitjan av mætum ítróttarmanni. Tað er danski badmintonleikarin Poul-Erik Høyer, sum í síni yrkisleið innan ítrótt m.a. vann OL-gull í 1996, All England í 1995 og 1996 og EM-gull í 1992, 1994 og 1996, sum kemur at vitja.
Poul-Erik Høyer gjørdist nýliga 25. limurin í tí donsku Hall of Fame, ið er ein skipan hjá Danska Ítróttasambandinum, ið heiðrar bestu donsku ítróttafólkunum í søguni. Hann er nú næstformaður í Danska Badmintonsambandinum.
Vitjanin er liður í úrvalsarbeiðinum hjá ÍSF. Við sær hevur Poul-Erik ítróttastjóran í úrvalsdeildini hjá Danska Badmintonsambandinum, Finn Trærup-Hansen.
Hóskvøldið 21. januar verður skipað fyri einum úrvalskvøldi við teimum báðum. Tiltakið er í Skálanum í Norðurlandahúsinum og byrjar kl. 19. Øll eru vælkomin til tiltakið, sum annars serliga er ætlað miðvísum ítróttafólkum og venjarum teirra.
Poul Erik Høyer kemur við støði í egnum royndum at greiða frá lívinum sum úrvalsítróttafólk, sum ungur, sum vaksin og móti endanum av yrkisleiðini. Hvussu savna vit okkum og arbeiða miðvíst við okkara ítróttalívi? Og hvussu gerast vit meistarar?
Finn Trærup-Hansen, ítróttarsjóri í úrvalsdeildini hjá Danska Badmintonsambandinum fer at greiða frá, hvussu tey skipa sítt úrvalsarbeiði. Hvussu velja tey úrvalsítróttafólkini út? Hvussu stuðla tey teimum? Hvussu tilrættisleggja tey virksemið hjá úrvalsítróttafólkunum, og hvønn leiklut hevur Badmintonsambandið annars í lívinum hjá úrvalsítróttafólkunum.
Ítróttasamband Føroya vónar, at tiltakið verður til gagns fyri úrvalsarbeiðið innan føroyskan ítrótt.


text:
Nú verður aftur møguleiki hjá børnum og ungum at royna seg í kapping á breyt. Mikukvøldið skipar FÍF fyri 3. umfari í Grand Prix fyri børn og ung. Kappast verður í somu greinum sum í teimum undanfarnu umførunum, og tær eru spurtteini, miðteini, kúlustoyti og longdarlopi.
Støðan undan seinasta umfarinum er at finna her.
Kappingin byrjar kl. 19.30 mikudagin 16. juli á Svangaskarði. Longur niðri á síðuni sást tíðarætlan og hvørjum greinum kappast verður í.
Undir “Reglur” sum finnast aðrastaðni á heimasíðuni, síggjast reglurnar fyri kappingina og á hvørjum greinum kappast verður í í teimum einstøku umførunum.
– Um nógvir luttakarar eru á miðteininum, verða bólkarnir býttir sundur.
– Um fáir luttakarar eru, so kappast tveir bólkar saman, tó einans sama kyn.
– Spurtir verða runnir eina ferð. Tvs. ongin finala.
– Stig verða givin fyri tíð ella longd, og ikki eftir plasering.
– Í kúlu og longd fáa luttakararnir 3 royndir hvør.
– Allar kappingar byrja stundisliga, og skulu tey íðkandi tí verða á startinum minst 10 min áðrenn greinin byrjar.
– Fyri at fáa stig í Grand Prix kappingini fyri børn og ung, skal ein verða limur í felag undir FÍF.
– Kappingin verður umsitin av FÍF (Frælsur Ítróttur Føroya)
– Øll børn og ung í aldrinum 10-17 ár (1991-1998) eru vælkomin at luttaka.
– Grand Prix kappingin fyri børn og ung er partvís grundarlag fyri úttøku til talentbólk hjá FÍF.
Bólkar:
10-11 er børn fødd í 1997-1998
12-13 er børn fødd í 1995-1996
14-15 er ung fødd í 1993-1994
16-17 er ung fødd í 1991-1992
Skrá:


text:
Sonja Kjølbro sigur frá Seyðabókini, sum byggir á tilfar, sum Robert Joensen (1912-1997) hevur savnað. Fremst í bókini kunnu vit lesa um Robert, og hvussu hann savnaði tilfarið um seyð. Sonja og hennara forlag hava gjørt bókina snøgga og modernaða við nógvum myndum, sum føroyskir fotografar hava tikið. Eisini er ein plakat teknað, sum sýnir hvussu partarnir á krovinum eita, tá krovið er skorið sundur. Fleiri aðrar seyðabøkur fáast til keyps. Bókafrásøgnin hjá Sonju varir 3 minuttir.
Uppgávur
1 Hvør var Robert Joensen, nær og hvar livdi hann?
2 Hvønn týdning hevur tað fyri okkum, at tey gomlu siga okkum frá um at ganga á fjall og at fletta?
3 Er tað rætt at drepa fitt lomb, bara fyri at vit skulu sleppa at eta? Kunnu vit ikki eta okkurt annað?
4 Tosið saman um at síggja blóð og slakt. Hava øll í flokkinum sæð blóð og slakt?
5 Summi okkara eta ikki kjøt. Tosið um at virða hesi okkara, ið ikki eta kjøt.


text:
Eftir at jólatrøini í Nes kommunu eru tendrað leygardagin 2. Des. 2017, kl. 15.30, skipar Nes kommuna fyri jólakonsert í Fríðrikskirkjuni kl. 17.00.
Tey sum fara at luttaka eru hesi: Kirkjukórið í Fríðrikskirkjuni, Petur Hans Hansen, Streingjakórið, Bólkurin ELISHA, Hans & Margretha Poulsen og Undirhúskórið.
Bólkurin ELISHA, sum er avmyndaður omanfyri, fer at framføra alment fyri fyrstu ferð.
Nes kommuna bjóðar til kakao og bollar millum kl. 16.00 og kl. 17.00, tvs. eftir at jólatrøini eru tendrað og áðrenn jólakonsertina.


text:
Stórur tørvur er á vardum bústøðum til fólk við skerdum førleika. Hetta hevur tann politiski myndugleikin eisini ásannað. Tí hevur landstýriskvinnan í almannamálum, Annika Olsen, tikið avgerð um at steðga við at keypa vanlig sethús og umbyggja tey til sambýlir, men heldur fara undir eina tilgongd at byggja nýggjar tíðarhóskandi bústaðir, sum eisini yvir eitt tíðarskeið kunnu koma í staðin fyri nøkur av verandi sambýlum.
Arbeiðsánari: Almannaráðið
Byggiharri: Landsverk
Ráðgevarar: Kontrast, LBF, Sofus M. Jakobsen


text:
Tey í Skúlaspíranum í Leirvík hava verið í skúla í 100 dagar, og í hesum sambandi skipa tey fyri veitslu.
Havið í frítíðarskúlanum í Kaldbak
Jóhan, Geyti og Stella, greiða frá.
Vit hava fingið bræv úr Kaldbak. Brævið er frá frítíðarskúlanum. Har eru trý børn. Tey hava arbeitt við havinum og vilja greiða frá í - Lova mær við í Barnaútvarpinum.
Aðrir partar
Vit hava fingið bræv frá Miu, sum er 9 ára gomul og býr í Vestmanna. Pápin hevur bátin Blástein, og hann fer ofta út at fiska við ferðafólki. Vit eru sera hepnar at sleppa at fiska saman við Miu og beiggjanum, sum eitur Tóri, sum er 12 ár.
Bjørk Germaine er 10 ára gomul og hon hevur bjóðað okkum við á Margarinfabrikkina í Havn.
Vit hava fingið bræv úr Syðrugøtu. Vit fara at vitja Aron og Grækaris, sum gera legofilmar. Men hvussu gera teir legofilmar? Kom og lurta!
Tey í 5.flokki í Sands skúla eru Ársins Vitanarfróðu 2019. Yvirskriftin var - Hvønn lit hevur spegl?
Jøkil, Heri og Birni eru beiggjar. Teir búgva á Glyrvum. Teir gera alt møguligt og hava nógv djór.
Vit eru á vitjan í Streymnesi. Her býr 8 ára gamli Benjamin, sum eigur nógv lego. Vit hoyra, tá ið hann byggir og greiðir frá.
Tey í Vágs skúla hava boðið okkum á vitjan. Her hava tey gjørt eina tónleikaverkætlanina - Blandað bomm. Næmingar í 6.flokki fara at greiða frá.
Vit hava fingið bræv frá 14 børnum, sum ganga í skúlabólki í Klaksvík. Tey halda til í Gerðastovu. Tey hava sungið Burtur á heiði í studio og so hava tey gjørt ein film.
Vit hava fingið bræv úr Nólsoy. Tey bjóiða okkum við, tí børnini í skúlanum og barnagarðinum gera ein film.
Vit eru til hundavenjing saman við Emiliu. Hon eigur hundin Livu. Emilia fyrireikar seg til hundaframsýning.
Vit vitja Brynhild Høgnadóttir, sum arbeiðir á Ráðnum fyri ferðslutrygd. Tað er sera týdningarmikið at brúka endurskin, serstakliga tá ið tað er myrkt meginpartin av degnum. Eisini fáa vit onnur góð ráð um ferðslu.
Næmingar í Frískúlanum í Havn, sum er á Velbastað, hava havt evnisarbeiði um grind. Tey hava bjóðað okkum við.
1. 2. og 3. flokkur í Leirvíkar skúla hava evnisarbeiði um náttúruna. Vit hoyra tey greiða frá og fara eisini ein túr oman í fjøruna í Leirvík.
Vit eru í Miðvági saman við Fjólu, sum hevur spælt tvørfloytu, síðani hon var 6 ára gomul.
Hesa ferð eru vit í Gøtu skúla, tí tey hava boðið okkum í felags føðingardag. Á hvørjum ári halda tey føðingardag, og gera nógv burturúr undirhaldi. Eisini fáa tey morgunmat og hava blandað bomm við.
Silas og Gilli venja yngri lið í amboðsflimleiki, og tað er ordiliga spennandi, halda teir. Teir eru eisini við í kappingarliði í amboðsfimleiki hjá Havnar Fimleikarfelag. Teir greiða frá kappingum og venjingum.
Vit hava fingið bræv frá Heidi. Hon gongur í 2.flokki í skúlanum á Argjahamri. Vit eru í kamarinum hjá Heidi og
Í Kollafirði er eitt so fitt heimalamb, sum dámar sera væl at ganga túr. Maria Kristensa eigur heimalambið - hon og vinkonurnar Liva og Enja ganga túr saman við heimalambinum.
Vit hava fingið bræv frá Sølva. Hann sigur, at tey hava fingið hønur og hava gjørt høsnarhús í skúlanum á Trøðni. Vit fara á vitjan og Matteus og Sølvi vísa okkum runt á skúlanum og greiða frá.
Joan gongur til saksofon í musikskúlanum í Havn. Hon heldur tað er eitt stuttligt ljóðføri og systir hennara, Kristfríð, spælir eisini saksofon, so vit hoyra tær báðar spæla brot úr Mama Mia hjá ABBA. Eirikur Skála er lærari hjá teimum báðum.
Jóannes hevur fleiri djór. Og hann fer at siga frá hundinum, dunnunum og fiskunum.
Tey í 4. 5. 6. og 7.flokki í skúlanum á Fløtum í Havn, hava havt stuttligar dagar. Tey hava bygt kassabilar og bjóða okkum við til kassabilakappkoyring.
Vit hava fingið bræv frá einari ommu, sum heldur, at tað er so stuttligt at síggja børnini sleta og at hoyra tey spæla úti í kavanum. Tí hava vit funnið eina brekku og fleiri børn, sum elska at vera úti, tá ið tað er kavi.
Í frítíðarskúlanum á Velbastað hava tey funnið eina konu í bikini í kjallaranum. Hetta er sera spennandi og eisini er spennandi at vita, hvussu hon er komin í frítíðarskúlanum á Velbastað.
Tey í skúlanum í Kaldbak hava bjóðað okkum til konsert, tí her spæla tey ymisk ljóðføri og tey syngja nógv.
Vit hava fingið bræv frá Mikkjal og John, sum búgva á Toftum. Hvørt fríggjakvøld eru teir til kurvabólt í Tofta skúla.
Lilja er 12 ára gomul og gongur í skúlanum við Løgmannabreyt. Henni dámar væl at spæla gittar og hon fer at greiða frá og spæla eitt sindur fyri okkum
Vit hava fingið bræv frá Auru, Zeth, Sasju og Seliu. Tey hava málað nógvar myndir og hava listaframsýning í Smiðjuni í Lítluvík.
Emmy Bjarta hevur lova okkum við í frítíðarskúla
Vit hava fingið bræv frá vinkonunum Emblu og Nikobu. Tær ganga hjá gulu skótunum, og bjóða okkum við á skótafund.
Vit eru í Sørvági og hoyra barnakórið syngja. Systkini Elsa og Tummas fara at greiða frá. Eisini hoyra vit, at eldra barnakórið fer til Noregs at syngja.
Vit hava fingið bræv úr Norðagøtu. Brævið er frá Brynhild, sum hevur Shetlands pony. Og her fáa vit nógv nýtt at vita.
Vit hava fingið bræv av Hvítanesi. Ægir hevur skrivað okkum bræv, og bjóðar okkum at koma við, tá ið tey spæla úti. Tey eru fleiri gentir og dreingir, sum gera holur, fellur, vápn og spæla nógv stuttligt saman.
Hvør er Ragnhild? Jú, Ragnhild er ein skjaldbøka, sum vit fara at hoyra um í sendingini. Og tey sum greiða frá ganga í yngru deilidini í Nólsoyar skúla. Eisini siga tey frá, hvussu teirra gerandisdagur er í skúlanum.
Eddi og Malena eru systkinabørn, sum búgva í Klaksvík. Tey blogga og vlogga og eru á netinum og hyggja at bloggarum.
Í Miðstovninum í Gundadali í Havn hava tey arbeitt nógv við endurnýtslu. Tað eru børn, sum ganga í 1. og 2. flokki í frítíðarskúlanum, sum hava gjørt robottar, hús til bamsurnar, pennahús og mangt annað.
"Eg eri ein glaður kovboy", syngja tey í Sankta Jósefs barnagarði, og tey vóru eisini øll í góðum lag, tá ið Barnaútvarpið var á vitjan. Lurta, tá ið tey greiða frá og syngja.
Vit hava fingið bræv frá Gunnvá. Hon býr í Havn og gongur í Heimara skúla, sum er partur av Venjingarskúlanum í Havn. Henni dámar væl at lesa, og hon lesur upp fyri okkum, og greiðir frá, hvussu hon hevur tað, tá ið hon lesur, og hvørjar bøkur henni dámar allarbest at lesa.
Hanna Ró og Hanna eru systkinabørn og búgva í Klaksvík. Hanna og Hanna Ró gera nógv stuttligt saman og meðan mamma Hannu er í Danmark, býr Hanna hjá Hannu Ró.
Í dag eru vit heima hjá Bartal Páll, sum er 7 ára gamal. Honum dámar væl at sparka fótlbólt og at tekna.
11 ára gamla Hildur hevur ein ravn á kamarinum. Hon greiðir frá ravninum og hinum djórunum, sum búgva har.
Tinna er 4 ára gomul. Hon býr í Danmark, men nú er hon heima í Føroyum og vitjar ommur og abbar. Hon hevur sent okkum bræv og bjóðar okkum til Jónu-ommu í Havn. Tinna sigur eitt sindur um, hvussu tað er at ganga í barnagarð í Keypmannahavn. Eisini bakar hon vaflur saman við Jónu-ommu
10.floks næmingar í skúlanum við Løkin í Runavík, framføra í hesum døgum leikin - Hodja úr Pjort. Tey fara at greiða frá og vit hoyra brot úr leikinum.
Í dag eru vit í Funningi. Her eru Barbara og Høgni og geva seyði. Tey búgva í Hoyvík, og eru ofta saman við pápa sínum og geva seyði.
Vit hava fingið bræv frá 9 ára gomlu Magdu. Hon hevur boðið okkum til Kunoyar at heilsa uppá undirlátarnar Marthu og Hanus. Eisini greiðir hon frá tí at súkkla.
Bjørt er 5 ár og gongur í skúlabólki í dagstovninum Kurl@. Tað er sera spennandi, heldur hon, og hon vil fegin bjóða okkum við
Elisa og Eydna Súsanna eru systrar. Tær hava sent okkum bræv, og fara at greiða frá fittu kaninunum, sum tær eiga.
Hvat er Leik og Lær? Tað fara Jónas og Gunna at siga okkum, tí í summarfrítíðini vóru tey í summarskúla í Dali.
Børn í Nólsoy hava prýtt brimgarðin við listaverkum, sum snúgva seg um søgur, vit kenna úr Nólsoy.
Teir eru 9 ára gamlir og búgva ímillum Gilja í Hoyvík. Páll og Róðar spæla lego, pluss pluss og fyritíðina spæla teir allarmest playmobil. Teir brúka sítt hugflog og hava tað ordiliga stuttligt, og spæla í fleiri tímar, hvønn dag. Teir heva sent bræv og greiða frá playmobil.
Stovnar og dagrøktir í Norðuroyggjum hava arbeitt við málsligu menningini hjá børnum. Í hesum sambandi hava tey havt um ymiskar rithøvundar og hoyrt ymiskar søgur. Tey í Drotning Margrethu barnagarði hava eitt nú gjørt eitt flott Pippi-hús.
Sands skúli hevur eina spennandi evnisviku um fisk og fiskivinnu, og tey bjóða okkum við á Havstovuna.
Børn í frítíðarskúlanum í Badmintonhøllini í Havn hava sent okkum bræv. Tey siga, at tey hava gjørt ein sang, og at tey fara at seta eplir niður. Vit hoyra rappsangin hjá teimum, og tey greiða frá eplum, sangi og um tað at ganga í frítíðarskúla.
Sirkus er í Dagstovninum á Hamrinum, og tey framføra fyri foreldrum, vøggustovum og barnagørðum. Tey ganga í skúlabólkinum - á Argjahamri, og skúlabólkurin eitur - Spírarnir.
Næmingar í Skála skúla hava havt evnisarbeiði um heimspartar. Tey hava uppliva og lært nógv hesa vikuna.
5.mannafarið Fípan Fagra, dreingir fara at greiða frá kappróðri.
Næmingar í 3. flokki í Vestmanna eru við í norðurlendskari kapping um at savna plastik. Tey kláraðu at savna tjúgu kilo uppá fimtan minuttir. So sendu tey eina mynd, sum prógv.
Vit vitja á Eiði, tí 1. 2. og 3. flokkur hava havt evnisarbeiði um sagnir. Nøkur teirra fara at greiða fra.
Næmingar í 4.5. og 6.flokki hava gjørt smáttur úti á Frælsinum í Havn.
Spírar á Argjahamri, sum eru skúlabólkur, hevur gjørt eina spennandi verkætlan um rúmdina. Tey hava boðið okkum við at uppliva rúmdina, rúmdarferjur og rúmdarmenn.
0-flokkur í dagstovninum við Margáir, hevur sent okkum bræv. Tey hava verið við í verkætlan, tá ið mentanarvika var í kommununi. Tey gjørdu framførslur og listaframsýning útfrá sanginum - Kvøða til sóknina. Vøggustovubørn, barnagarðsbørn og skúlabørn, hava havt eitt sera gott og stuttligt samstarv.
Í dag hoyra vit um, hvussu týdnigarmikið tað er at brúka hjálm, trygdarbelti og endurskin. VIt læra, hvussu vit skulu bera okkum at úti í ferðsluni. Mariann Reinert, hevur boðið okkum við í 1.flokk í skúlan við Løgmannabreyt. Her vóru 49 børn í endurskinsvesti og nýggjum flottum hjálmi.
Vit hava fingið bræv frá Elinborg og Sigrid, sum búgva í Hoyvík. Tær eru BFF, tað vil siga allarbestu vinkonur, sum dáma væl at lesa, spæla borðspøl og at sova saman.
Vit hava fingið bræv frá beiggjunum, sum búgva í Peruhúsinum í Havn, teir eita Magnus og Pætur. Teir hava ein hund, sum eitur Hulda, og ein ravn, sum eitur Gorpur.
Vit vitja vón sum er 6 ár
Børnini í 3. flokki í Sørvágs skúla greiða frá verkætlanini, sum er havsins botnur. Tey hava gjørt nógv kreativt, tey hava gjørt ævintýr, framført og gjørt sang.
Maria og Ludvík eru systkinabørn og tey spæla badminton. Tey halda badminton eru ein góð ítróttargrein og tað halda systkin teirra eisini.
Mirjam er 8 ára gomul. Hon stamar og er tí onkuntíð hjá talupedagogi. Her sleppur hon at spæla við orð og at toyggja orð. Kom og lurta!
Natasja og Elias hava fingið ein lítlan beiggja. Hann eitur Jóhan og er sera fittur og blíður. Tey greiða frá, tá ið hann var føddur og hvussu tey ansa honum.
Vit hava fingið bræv frá Frískúlanum í Havn. Tey lýsa tey 17 heimsmálini í einum vallaraleiki.
Tá ið næmmingar í 3.flokki í skúlanum á Fløtum vóru lidnir í skúlanum og fóru oman í Steinatún at bíða eftir bussinum, sóu teir ein mann liggja inni í kioskini í Steinatúni. Teir ringdu so 112. Eisini fara vit á politistøðina at spyrja, hvussu vit skulu gera, tá ið onkur er í neyð og vit skulu ringja 112.
Tað er stuttligt at ganga til bogaskjóting, siga Óli, Natasja og Gunnar Lukas. Tey ganga til bogaskjóting í felagnum, sum eitur - Vágaskot
Vit vitja systarnar, sum eita Jóna og Olivia. Tær hava nógvar leikur í kamarinum, eitt nú Sylvanian Family og eina fittan hund, sum eitur Lewis.
Næmingar í 4.flokki fara at framføra og fara at siga frá.
Vit eru á vitjan hjá Randarsól, sum býr í Bø. Hon eigur fleiri djór og dugir sera væl at ansa teimum og at greiða frá.
Jónas og Niklas eru beiggjar og systkinabarnið Sveinur er komin á vitjan. Teimum dáma sera væl at rógva gummibát við Mylnutjørn.
Vit hava fingið bræv frá 1.flokki í skúlanum við Løgmannabreyt. Tey eru so heppin at sleppa at rógva við teinaringinum Royður.
Tey í 2.flokki í Miðvágs-Sandavágs skúla hava lisið bókina um Ronju Ránsmansdóttir. Tey fara at greiða frá.
Hvønn morgun til føstulávint dansa næmingar í skúlanum á Giljanesi. Tey hittast við trappuna í stásiliga skúlanum, hvønn morgun klokkan 11.05. Í ár kvøða tey - Seyðamaðurin á Sondum.
Maria og Andrias eiga lomb. Tey búgva á Skála og tey bjóða okkum við at marka.
Á Skúlatrøð í Klaksvík hoyra tey klavertónleik í fríkorterinum. Tað er Silas, sum spælir.
Vit hava fingið bræv og eru bodnar umborð á sluppina - Westward Ho.
Í skúlanum á Skála, syngja tey sera væl. Her er eitt nýtt skúlakór, eisini spæla tey ljóðføri.
Næmingar í 6.flokki í Hoyvíkar skúla hava verið við í verkætlanini - Soundwalk.
Í dagstovninum á Hamrinum hava tey gjørt eitt cruiseskip við vælverustovu,. matstovu og mongum øðrum. Tey hava sent okkum bræv og bjóðað við. Vit eru í skúlabólkinum - Spírar.
Tveir sanglærarar hava bjóðað okkum til undirvísing í 1. flokki í skúlanum á Argjahamri
Vivian Sjóðklett og Rógvi Dam hava seinastu tíðina verið í 4.flokkunum í skúlanum á Fløtum. Endamálið var at trívast og at basa happing.
Næmingar í Sankta Frans skúla í Havn, hava havt evnisarbeiði við yvirskriftini - Umhvørvið og vit. Vit hava fingið bræv og eru bodnar við.
Hesa ferð eru vit heima hjá Viólu. Henni dámar væl at mála og tekna. Hon hevur tveir beiggjar, sum eita Baldur og Dávur. Vióla ætlar sær at vera listakvinna, tá ið hon verður vaksin.
Bjarki gongur í 3.flokki í Fuglafjarðar skúla. Hann fer at vísa okkum kamarið og fer at greiða frá.
Einaferð um vikuna fer Ragnhild til kór í Ebenezer, saman við fleiri gentum.


text:
Sangframførðsla: Eg aldri sá tann kross, hann bar
Til Stórmøtini 2020 vóru nógvar góðar sangframførðslur. Millum annað sungu Jan Jacobsen og Jórun Pólsdóttir nakrar sangir.
Ein av sangunum var ‘Eg aldri sá tann kross, hann bar’. Her syngja Jan og Jórun vakra sangin um Jesu líðing. Sangurin lýsir, hvussu torført tað er at skilja líðingina, tá man ikki sá hana. Men so er tað so fantastiskt at vita, at tað alt var fyri okkum.
“Tað er so mangt, eg ei kann skilja, men eitt eg veit, tað var til mín, hann gav sítt lív.”


text:
Fleiri nýggj tiltøk á Hotel Skálavík í summar
Á hotellinum gleða vit okkum til eina fantastiska sandoyarstevnu. Vit hava boðið Signari í Homrum suður at hjálpa okkum at koma í stevnuhýr.
Fríggjakvøldið 5. juli frá kl. 17.00 til 19.00 fer Signar at spæla síni vælkendu løg og vit syrgja fyri góðum mati og drekka við eini spennandi nýggjari matskrá.
Angela & Hannibal koma til Skálavíkar at undirhalda í tveir suttligar dagar, so er man barn ella barnsligur, er Hotel Skálavík staðið at vera 22. og 23. Juli!
Hósdagin 1 august kemur ævintýraferðin til Skálavíkar.
Dánjal Kaggadingding og Búi Sibbidibbidim eru klárir at hugtakað øll við barnligum lyndi.Teir báðir hava gjørt eina nýggja framførslu, ið verður uppaftur snedigdari enn undanfarin ár. Tað merkir at vit fara at buldrast enn meira til vit brotna og klemmast enn meira til vit koppa!
Hetta skrivar Hotel Skálavík á Facebook


text:
Atgongd til fjarskrivaraborð umvegis terminal servara
Seinast dagført 17.03.2020
Um tú hevur teldu, ið ikki er knýtt í Landsnet, kann tú kortini fáa fatur á títt “Landsnet skrivaraborð”. Hetta gert tú umvegis ein felags terminalservara hjá KT Landsins.
Felags terminalservarin er einans gjørdur til tey, ið hava ein fullan Landsnet brúkara, t.e. at lættir brúkarar hava ikki atgongd.
Hentleikar á felags terminalservaranum
-
Terminalservarin hevur forrit, ið flestu stovnar brúka.
-
Títt persónliga drev og felagsdrevið hjá tínum stovni eru atkomilig frá terminalservaranum eins og á einari Landsnet teldu.
-
Um tín stovnur er partur av felagsinstallatiónini hjá KT Landsins, hevur tú atgongd til Journalskipanin 360.
GG: Gjaldstovan, TAKS, Vinnustovnurin, Almannaverkið og Strandfaraskip Landsins hava egnan terminalservara, og skulu tí brúka hann. Henda vegleiðing er eisini galdandi fyri hesar stovnar.
Soleiðis fært tú atgongd til felags terminalservaran
Fyri at fáa atgongd til terminalservaran, kanst tú seta teg í samband við tín úrvalsbrúkara ella stjóra, ið síðani biður um atgongd frá KT Landsins.
Tá ið tín LN brúkari hevur fingið atgongd til terminalservaran, skal ein fíla takast niður.
Er tú í starvi á Almannaverkinum, Vinnustovninum, Apoteksverkinum, Strandferðsluni, skalt tú taka hesa fíluna niður:
Er tú í starvi á Gjaldstovuni ella TAKS, skalt tú taka hesa niður:
Soleiðis ritar tú inn
Skriva landsnet\títt ln brúkaranavn og títt loyniorð
Trýst á LNET-RDS-Collection01, um tú skalt á á felags terminalservaran. Er tú í starvi á einum stovni við egnum terminalservara, hevur tú helst møguleika at taka eina fílu niður, ið eitur eftir stovninum, t.d. LNET-TAKS-RDS01 um tað er ein terminalservari hjá TAKS.
Google Chrome og Mozilla Firefox eru teir mest brúktu internetkagarnir (browsarar), og niðanfyri sært tú, hvussu tú kanst taka fíluna niður við teimum.
Google Chrome
Í Chrome leggur fílan seg niður í vinstra horn. Trýst á fyri at fáa samband við terminalservaran.
Rita inn við tínum LN brúkara.
Mozilla Firefox
Um tú brúkar FireFox og ætlar at brúka fjarskrivaraborðið fleiri ferð, skalt tú fyrst trýsta á “Gem fil” fyri at goyma fíluna á telduni. Vel “Åbn med” “Remote Desktop Connection” fyri at lata upp einaferð.
Um tú valdi “Gem fil”, er fílan at finna aftur við at trýsta á pílin niður, sum víst á skermmyndini niðanfyri.
MFA stendur fyri Multi Factor Authentication og er ein 2-faktor innritan. MFA er ein treyt fyri at nýta terminalservarar á internetinum. Sí vegleiðingina um MFA.


text:
Tann síðsta tíðin, áðrenn Jesus Christus kemur aftur, kemur at vera ein myrk og tung tíð, við vaksandi lógloysi, villleiðing og mongum snúðigum vandum.
Ert tú útgjørdur til síðsta strekkið av veginum: Endatíðina?
TÁ skal kongadømi himins verða líknað við tíggju jomfrýr, sum tóku lampur sínar, og fóru út at møta brúðgóminum.
2 Og fimm teirra vóru vísar, og fimm vóru fávitskutar.
3 Tær, sum vóru fávitskutar, tóku lampur sínar, og tóku onga olju við sær:
4 Men hinar vísu tóku olju í konnum sínum saman við lompum sínum.
5 Meðan brúðgómurin drálaði, durvaðu tær allar og svóvu.
6 Og við midnátt varð eitt róp gjørt, Sí, brúðgómurin kemur; farið tit út at møta honum.
7 Tá risu allar tær jomfrýrnar, og trimmaðu lampur sínar.
8 Og hinar fávitskutu søgdu við hinar vísu, Gevið okkum av olju tykkara; tí at okkara lampur eru slóknaðar.
9 Men hinar vísu svaraðu, og søgdu, Ei so; at ikki tað ikki skal verða nóg mikið hjá okkum og tykkum: men farið tit heldur til teirra sum selja, og keypið til tykkara sjálvs.
10 Og meðan tær fóru at keypa, kom brúðgómurin; og tær, sum vóru búnar, fóru inn við honum til brúdleypið: og hurðin varð latin aftur.
11 Síðan komu eisini hinar jomfrúgvarnar, sigandi, Harri, Harri, lat upp fyri okkum.
12 Men hann svaraði og segði, Sanniliga sigi eg tykkum, Eg kenni tykkum ikki.
13 Vakið tí, tí at tit vita hvørki dagin ella tíman, í hvørjum Menniskjusonurin kemur.
( Matth. 25:1-13 FKJ )
Eri eg tí vorðin tykkara fíggindi, av tí at eg sigi tykkum sannleikan?
( Gal. 4:16 FKJ )
HETTA viti eisini, at í hinum síðstu døgum skulu koma váðasamar tíðir.
2 Tí at menn skulu vera elskarar síns egna sjálvs, ágirndarsamir, reyparar, hugmóðigir, Guðsspottarar, óhoyriligir móti foreldrum, ótakksamir, vanheilagir,
3 Uttan náttúrligan alsk, sáttmálabrótarar, falskir ákærarar, ósærstýrligir, harðligir, vanvirðarar av teim sum eru góðir,
4 Svíkjarar, framlopnir, uppblásnir, elskarar av njótingum meiri enn elskarar av Guði;
5 Havandi ein form av gudiligleika, men avnoktandi kraftina av honum: frá slíkum vend burtur.
6 Tí at av hesum slagi eru teir sum sníkjast inn í húsˇ, og leiða til fanga fjákutar kvinnur — løddar við syndum, leiddar burtur við ymsum lystum,
7 Altíð lærandi, og aldri førir fyri at koma til kunnleikan um sannleikan.
8 Nú, eins og Jannes og Jambres stóðu ímóti Mósesi, soleiðis standa eisini hesir ímóti sannleikanum: menn av spiltum hugum, afturrekingar viðvíkjandi trúnni.
9 Men teir skulu ei fara longur fram: tí at teirra dárskapur skal verða eyðsýndur øllum monnum, eins og teirra eisini varð.
10 Men tú hevurt til fulnar kent mína Guðslæru, lívsførslu, endamál, trúgv, langmóð, vælvild, tolmóð,
11 Atsóknir, líðingar, sum komu til mín í Antiochiu, í Iconium, í Lýstru; hvørjar atsóknir eg útstóð: men út úr teim øllum Harrin útfríaði meg.
12 Ja, og allir, sum vilja liva gudiliga í Christi Jesusi, skulu líða atsókn.
13 Men óndir menn og tølarar skulu vaksa verri og verri, villleiðandi, og verðandi villleiddir.
14 Men halt tú áfram í teim tingunum sum tú hevurt lært, og ert vorðin sannførdur um, vitandi av hvørjum tú hevurt lært tey;
( II. Tim. 3:1—14 )
Tí Jóhannes sanniliga doypti við vatni; men tit skulu verða doyptir við Halga Andanum ikki mangar dagar herfrá.
( Gern. Áp. 1:5 )
Aðrar tilvísingar:
Brøv Paulusar, longu tá kallað skrift : II Pætur 3:15
Paulus fekk gleðiboðskapin við opinbering : Gal. 1:11—23
Esaiah, um myrkrið í síðstu tíð : Esaiah 60:1—2
Lógloysið skal yðja : Matth. 24:12
Hin váðasama síðsta tíð : II. Tim. 3:1—14


text:
Á Tollaksmessu andaðist Malla Berg Olsen á Toftum, 104 ára gomul. Malla var elsta fólk í Føroyum nú hon andaðist.
Malla Berg Olsen, ið var fødd 3. februar 1915, var ættað úr Fornanum við Gjógv, uppvaksin Úti á Rætt á Nesi og Á For. Foreldrini vóru Óli Berg úr Heimaru Lon við Gjógv og Anna Sophie Magnina, f. Hansen, uttan av Rætt á Nesi.
Malla giftist Bernhardi Olsen úr Køkinum á Toftum. Bernhard doyði í 1991, 78 ára gamal og sat Malla sostatt einkja í 28 ár. Malla og Bernhard fingu 6 børn, Anni, Judith, Julaina, Oddvør, Sólbjørg og Karl, sum doydi í 2013, bert 61 ára gamal.
Til Malla var 97 ár, búði hon einsamøll í heiminum á Toftum, til hon flutti á sambýlið Vesturskin á Toftum, har hon hevur búð síðani.
Hóast tað bilaði við sjónini og hoyrnini seinnu árini, var Malla klár og og fylgdi væl við øllum líka til tað síðsta, og var hon m.a. við til árliga jólaborðhaldið, sum skipað var fyri á Vesturskin 2. des 2019.
Tá Malla bleiv 100 ár, var stórt hátíðarhald á Toftum. Um morgunin heilsaðu børnini í Tofta skúla við sangi og seinni um dagin var stórt hátíðarhald í Missiónshúsinum Tabor á Toftum, har Malla í nógv ár var við til at hava sunnudagsskúla.
Fleiri myndir frá 100 ára hátíðarhaldinum kunnu síggjast í myndasavninum á hesi heimasíðu.
Jarðarferðin verður úr Fríðrikskirkjuni sunnudagin, 29. desember, kl. 13.00. Minnisgáva kann latast sunnudagsskúlanum Tabor a Toftum, konta í Bank Nordik.


text:
03-03-2021
Ítróttarfelagið Frælsi skipar fyri afturvendandi átakinum Gang og Renn fyri heilsuna. Átakið er partur av Rørsla fyri øll og ABC fyri sálarheilsu. Endamálið er at fáa fólk út at røra seg í 30min, har øll kunnu vera við - ung sum gomul.
Hvønn leygarmorgun kl. 10.00 verður møtt hjá eini kommunu ella fyritøku í oynni, og so verður gingið ella runnið í 30min, 15min út og 15min heimaftur, og aftaná bjóðar verturin kaffi og frukt.
Átakið byrjar komandi leygarmorgun 6. mars kl. 10.00. Møtt verður við SÍF húsið í Sandavági og er tað Vága kommuna sum er vertur hendan dagin. Umboð fyri kommununa bjóðar vælkomin og aftaná at luttakararnir hava verið túrin, bjóðar kommunan morgunmat.
Hetta er fyrsti leygarmorgunin av nógvum, tí átakið heldir fram til einaferð í oktober, tó við einum steðgi í summar.


text:
Kaspiska havið
Kaspiska havið er 26 m. lægri enn Atlantshavið og dýpist ikki, hóast Volga og aðrar stórar áir renna út í tað. Hetta kemur av, at eins nógv vatn guvar úr tí og tað, sum rennur í tað, tí hitin er so mikil har á leiðini. Vatnið verður kallað hav, tí tað er salt. Saltið kemur við áunum og guvar ikki burtur saman við vatninum. Fleiri vøtn eru eins sølt og saltari enn Kaspiska havið. Tey eru bert har, sum veðurlagið er sera turt. Á hvørjum vetri liggur tjúkkur ísur á norðara parti av havinum. Tá dámar t.d. kópunum at bólta sær á ísinum. Har er ov mikið at liva av hjá teimum, tí havið er eitt tað fiskaríkasta í heiminum. Fleiri túsund bátar liggja við Volgaósan og fiska laks, sild, stør og annan fisk, sum har er ørgrynni av. Í januar mánað stendur størurin á høvdinum undir ísinum og svevur. Hann kann verða 9 m. langur og vigar tá 1400 kg. Hann verður dúgliga veiddur, um veturin við króki og um summarið við garni. Fiskurin er vælsmakkandi, rognið verður kallað kaviar.


text:
Eldraøkið umskipast og útbyggjast
Løgtingið hevur til viðgerðar fíggjarlógaruppskotið fyri 2022 og eitt økið, sum fer at krevja fleiri útreiðslur til rakstur og íløgur er eldraøkið, herundir heilsu- og almannaøkið.
Vit vita:
- At vit gerast lutfalsliga nógv fleiri eldri komandi 10-15 árini
- At útreiðslurnar til heilsutænastur og heilivág fara at vaksa samsvarandi eldravøkstrinum
- At smærru kommunalu eindirnar fara ikki sjálvar at megna at taka sær av at gera íløgur og reka eldraøkið - hvørki fíggjarliga, fakliga ella umsitingarliga
- At kommunalu samstørvini virka ikki nøktandi og trupult er við samskipan av uppgávunum og tænastunum
- At okkara borgarar runt landið ikki fáa líka eldratænastur í nøgd og dygd
- At uppgávu-, ábyrgdar- og heimildarbýtið enn er ógreitt millum land og kommunur
- At tørvur verður á nógv fleiri starvsfólkum til heilsurøkt, viðgerð o.a.
- At tørvur verður á at útbúgva nógv fleiri til heilsurøkt, viðgerð o.a.
Løgtingið og landsstýrið varða av kommununum og hava tí eisini skyldu at skapa teir mest optimalu karmarnar fyri kommunala virkseminum, t.e. rakstur, tænastur, íløgur og lóggáva.
Vit eru komin hartil, at vit politiskt nú eftirhondini ikki sleppa undan at fremja nakrar reformar í samfelagnum ella endar heilt galið á nøkrum vitalum vælferðarøkjum.
Tí verður neyðugt skjótast gjørligt at fáa í lag eitt breitt politiskt samstarv í Løgtingum um hetta stóra og vitala vælferðarøkið.
Eisini eigur at fáast í lag eitt samstarv milum land og kommunur, hvussu framtíðin skal planleggjast og hvat skal til fyri at loysa hesar risa avbjóðingar nøktandi, hvat viðvíkur nýggjari eldralóggávu, tænastustigi, búskapi, bygnaði o.a.
Vit eiga t.d. at hugsa um aðrar minni kostnaðarmiklar bústaðarloysnir og røktarleistir. Umframt at taka í nýtslu KT-loysnir til heilsu- og røktarøkið við tí endamáli at skapa trygga og virðiliga tilveru í egnum heimi.
Politiskt fokus má nú setast á at umskipa, útbyggja og menna eldraøkið.
Hvørjum bíða vit eftir?
Johan Dahl
løgtingsmaður fyri Sambandsflokkin


text:
Mánadagin letur nýtt venjingarhøli upp á Hólmanum á Eiði. Fyrstu dagarnar ber til at fáa vegleiðing at nýta venjingarmaskinurnar.
Mánadagin lata nýggju venjingarhølini upp á Eiði, har maskinur vera til vøddavenjing. Tað er kommunan, ið eigur hølini, og tað fer eisini at verða bíligari hjá fólki í kommununi at brúka hølini.
Tað fer at kosta 500 krónur um árið hjá borgarum úr kommununi at nýta hølini, ímeðan tað fer at kosta 2000 krónur hjá øðrum fólki. Hvørt húski í kommununi fer at kunna ogna sær lykil.
Til ber at tekna seg til venjingarhølini her


text:
Etiskar leiðreglur og góður granskingarsiður
Verkætlanir, sum verða stuðlaðar av Granskingarráðnum, skulu halda seg til granskingaretiskar standardir og fylgja meginreglum fyri granskara- og granskingaretik og góðan granskingarsið.
Granskingarstovnarnir skulu tryggja, at gransking teirra fer fram sambært viðurkendum granskingaretiskum normum. Í umsóknum til Granskingarráðið skal umsøkjarin í verkætlanarlýsingini lýsa møguligar etiskar spurningar, sum eru knýttir at útinnan av verkætlanini, og lýsa, hvussu hesir fara at verða handfarnir. Meting okkara av umsóknini verður millum annað grundað á hesa lýsing.
Vit hava ikki ítøkiligar orðaðar leiðreglur á økinum í Føroyum. Í staðin verður vegleiðandi víst til yvirlit yvir almennar og fak- og evnisrættaðar granskingaretiskar leiðreglur, sum De nasjonale forskningsetiske komiteene í Noregi hava gjørt, sí her.
Granskarar eiga at venda sær til leiðsluna fyri stovnin, sum tey søkja saman við, um teimum tørvar ráð í sambandi við meting av ítøkiligum avbjóðingum í verkætlanini.
Meting av etisku lýsingunum
Tað eru uttanhýsis metingarfólk, sum hjálpa Granskingarráðnum at meta um, hvørt umsóknir um stuðul eru stuðulsverdar. Hendan meting fevnir eisini um granskingaretikk. Spurningin um granskingaretikk taka fyrisitingin og granskingarnevndin eisini støðu til í samlaðu viðgerðini.
Høvuðsábyrgdin fyri góðum granskara- og granskingaretikki og granskingarsiði liggur hjá granskarunum og stovninum ella fyritøkuni, sum hevur ábyrgd av verkætlanini.
Sambært lóggávu skulu allar verkætlanir, sum krevja loyvi frá Vísindasiðseminevndini hava fingið hetta loyvi til vega, áðrenn verkætlanin kann fara í gongd. Verkætlanir skulu eisini lúka ásetingar í Dátuverndarlógini. Dátueftirlitið hevur eina vegleiðing um viðgerð av persónsupplýsingum til granskinagrendamál.
Stuðul frá Granskingarráðnum er treytaður av, at verkætlanin er góðkend út frá galdandi lógum og leiðreglum. Váttan um et hesi viðurskifti eru í lagi skulu fáast frá avvarðandi stovnum. Tað er tó ikki krav, at hesi loyvi fyriliggja, áðrenn umsóknin verður viðgjørd.
Uppfylging og eftirlit
Granskingarráðið krevur, at verkætlanarleiðari skal fylgja galdandi lógum, reglum og góðum granskingarsiði. Um verkætlanin hevur altjóða samstarvspartar og luttakarar, so er tað verkætlanarleiðari (sum er sáttmálapartur við Granskingarráðið), sum hevur ábyrgd av, at hesi fylgja galdandi lógum, reglum og normum fyri granskingarsiði í samsvari við krøvini hjá Granskingarráðnum.
Tað áliggur verkætlanarleiðara at boða frá øllum frávikum frá tí, sum er avtalað, her í eisini brot á etiskar leiðreglur.
Øll sáttmálabrot, herundir brot á góðan granskingarsið, kunnu hava við sær, at verkætlanin verður steðgað. Granskingarráðið kann tá krevja afturgjald av óbrúktari játtan.
Granskingaretiskar leiðreglur
Á heimasíðuni hjá De nasjonale forskningsetiske komiteene í Noregi finst eitt hent yvirlit yvir almennar og fak- og evnistengdar granskingaretiskar leiðreglur. Í tvørvísindaligum verkætlanum kann tað vera neyðugt at kanna leiðreglurnar á fleiri fakøkjum, sí her


text:
Línuskip: Øll ísfiskalínuskip liggja við bryggju. Fimm frystilínuskip eru undir Føroyum og eitt er við Ísland.
Útróður: Streymurin er harður í vikuni, men veðri verður brúkiligt tað mesta av vikuni , so tað verður helst nakað av útróðri.
Djúpvatnstrolarar: Allir liggja við bryggju.
Partrolarar: Tey flestu pørini liggja við bryggju, men fleiri fara helst út skjótt. Fiskiskapurin er vánaligur. So tað verða helst ikki nógvar landingar í vikuni. Trý pør fiska gulllaks.
Trolbátar: Allir liggja við bryggju, men helst fer onkur út um vikuskifti.
Garnaskip: Tvey fiska svartkalva og koma at landa síðst í vikuni. Eitt fiskar havtasku og hevur tað brúligan fiskiskap. Tað landar fyrst í vikuni.


text:
Mánalýsi
Bókadeild Føroya Lærarafelags
- Síður: 94.0
- Útgávuár: 2007
- Upprunamál: føroyskt
- Innbinding: innbundin
- Rithøvundur: Elin á Rógvi
- Myndir: Janus Guttesen
Mánalýsi er ein nútímans krimisøga fyri børn. Hon hevur støði í gerandisdegnum hjá føroyskum børnum og er sera skemtilig og hevur ein óvæntaðan enda, soleiðis sum vanligt er í krimisøgum.
Í stuttum er søgan um systkini Bjarka og Birnu og vinmannin André.
Viðurskiftini millum systkini er sum hjá so mongum: Tey klandrast eitt sindur, eldri beiggin argar systrina og roynir at øsa hana upp. Pápin og mamman eru skild og børnini búgva saman við mammuni og skulu viðja pápan í vikuskiftum.
Tað, sum ger bókina so spennandi, er, at ein málningur verður stolin úr Smiðjuni í Lítluvík. Eitt mál sum børnini í felag fáa loyst.
Og tað sum ger bókina viðkomandi er, at til ber hjá børnum at kenna seg aftur í henni: Hon gongur fyri seg í Havn beint nú, hon er um trupulleikar við at noyðast at deilast um børnini og eisini um kenslurnar, sum børnini hava av skilnaði og at noyðast at laga seg til broyttar umstøður. Hon er um viðurskifti millum systkin, og hon er um at vera fremmandur í Føroyum.
Samanumtikið ein bæði spennandi, væl skrivað og viðkomandi bók frá einum lovandi debutanti.
Mánalýsi vann norðurlendsku kappingina at skriva barnabók. Kappingini var fyriskipað av rithøvundafeløgunum í teimum trimum londunum saman við felagsskapinum Nordbok. Hon er komin út samstundis á donskum, grønlendskum og á sámiskum.


text:
Leygar- og sunnudagin skipaði FÍF fyri skeið fyri Motiónsrennivenjarar. Skeiðið bleiv hildið í ÍSF-húsinum í Havn, og vóru 22 luttakarar við. Venjarar úr øllum seks feløgunum vóru við, og tað eru vit í FÍF sera væl nøgd við.
Skeiðshaldari var David Møller frá Dansk Atletikforbund. Hann arbeiðir í løtuni hjá DAF, har hann serliga tekur sær av “MotionDANMARK”, sum bleiv stovnsett í 2011 við tí endamáli, at geva danskarum tað bestu vitan og íblástur til venjing og motión, og inn í feløgini fyri frælsan ítrótt.
Báðar dagarnar vóru partar av skeiðnum, hóast veðrið, avgreiddir uttandura, og bleiv runnið á Tórsbreyt, á Ovara Vølli og í Plantasjuni. Flestu av venjingunum vóru so soleiðis skipaðar, at tær vóru socialar, at øll óansæð evnir og venjingarstøðu kundu luttaka, og tað sum er sera týdningarmikið og ein rættiliga stórur partur av tí heila: AT HAVA TAÐ STUTTLIGT .
Evnini á skeiðnum vóru:
– Renniteknikkur (innandura) verkligt. Hvussu fært tú so góðan teknikk sum gjørligt?
– Renning og styrkivenjing
– Skaðar og skaðafyribyrging
– Venjaraleikluturin
– Intensiv venjing. Undir venjingini bleiv greitt frá venjingarprinsippum.
– Rennitypur og motivatión (hvussu kann rennifelagið gerast enn betri?)
– Aerob venjing (uttandura) verkligt.
– At leggja venjingarætlan. Hvussu arbeiða vit, og nær gera vit hvat?
Skeiðluttakararnir vóru allir sera væl nøgdir og fóru heimaftur til feløg og íðkarar við nógvum nýggjum íblástri. Vónandi gevur skeiðið øllum venjarunum góð og betri amboð í venjaraarbeiðstaskuna.
Niðanfyri eru nakrar myndir frá skeiðnum:
David Møller kom sera væl frá uppgávuni sum skeiðhaldari
Hvirlan (Birna) og Bragdið (Ann) samstarva
Christian við Astrid á bakinum
David liggur á gólvinum og vísir hvussu gerast skal
David er í góðum fysiskum formi og lá sera væl fyri hjá honum at vísa ymisk øvilsir
Niels Jákup og Henrik heilast í einum av øvilsunum
Her skulu tey sláa hvønn annan á fingrarnar
Tað var ikki bert hjá Susan, at tað bleiv hart at gera búkøvilsir
Planki við makkara, sum heldur báðum beinum uppi og so sleppur øðrum
Jan Elmar og Arnfinn kom væl útav tí við øvilsunum
Vænti nógv kenna seg aftur í hesum !
Herluf og Anna Maria vóru væl nøgd
David greiðir frá
Sjálvdan hesir báðir eru so friðaligir
Debes, Arnfinn og Jóannes fylgja væl við
Susan, Astrid og Regin gera tað sama
David greiðir frá um rennitypur og hvat motiverar rennarar
Henrik er væl nøgdur, meðan Arnfinn fylgir við
Her síggja teir eitt sindur veðurbardir út
…og so var tað eisini matur á skránni
…lekkirt halda tær Súsan, Susan, Laila og Astrid !!!
Allir luttakarar fingu hvør sína t-shirt frá FÍF
Standandi fv. David, Regin, Súsan, Birna, Arnfinn, Birna, Susan, Arnfinn, Marnar, Astrid, Christian, Henrik, Jóannes og Laila.
Húkandi fv. Anna Maria, Niels Jákup, Herluf, Finn og Debes. Á myndini mangla Jan Elmar, Ann, Maria Svabo og Gutti (myndamaður)


text:
Saksun
Saksun, eldri Sagx hofn[2] (Sakshøvn) er ein gomul bygd á norðursíðuni á Streymoy. Landslagið við bygdina er sermerkt. Gamli garðurin Dúvugarður er framvegis virkin, men gomlu íbúðarhúsini eru í dag friðað og standa sum eitt minni um farnar øldir. Millum Saksun og Vestmanna stendur millum annað Koppenni, ið er hægsta fjall á Streymoynni. Við báti slepst inn á víkina uttan fyri bygdina Saksun. Ein smalur ósi rennur millum havið og Pollin, sum annars er avskorin frá havinum av sandgrynnum. Bert heilt smáir og lættir bátar sleppa inn á Pollin og bert á flóð. Úr Saksun gongur vegurin oman gjøgnum Saksunardal, har gróðurin er nógvur. Í bygdini Saksun eru fleiri garðar, sum hava staðið í øldir.
Sjáldsama og stórbæra landslagið dregur nógv vitjandi til sín: Saksunardalur, ið er heilar 10 kilometrar langur, Saksunarvatn við sínum sílum og laksi, pollurin, umframt Dúvugarð, sum er varðveittur í sínum upprunaliga líki. Har búleikaðust fólk fram til 1940, men seinni eru húsini gjørd til eitt forvitnisligt savn, har vit kunnu síggja, hvussu karmarnir vóru á einum vanligum føroyskum garði í gamla bóndasamfelagnum. Í Saksun er ikki bara vakurt á hásumri, tá mong ferðafólk vitja.
Søga[rætta | rætta wikitekst]
Fyri nøkrum hundrað árum síðani fórst skipið, sum seinni mest er umtalað Saksunarskipið, í Saksun. Í lastini var millum annað viður, og tá farmurin varð seldur á uppboðssølu, varð ein stokkur av pommerskari furu seldur til Nólsoyar, har hann varð nýttur at byggja eina stovu í húsunum við Brunn, og tríggir aðrir stokkar vórðu seldir til Suðuroyar. Maðurin, sum keypti teir tríggjar stokkarnar, bant teir saman til ein flaka, setti segl á og sigldi í hesum líki stokkarnar suður.
Keldur[rætta | rætta wikitekst]
- ↑ Hagstova.fo
- ↑ Jakob Jakobsen, DIPLOMATARIUM FÆROENSE, FØROYSKT FODNBRÆVASAVN , (Skipan um tingfaratodl uml. 1400). H. N. Jacobsens Bókahandil 1907


text:
Blikksmiðjan í Klaksvík hevur fingið ein 3D vatnskerara. At skera við vatnið hevur nógvar fyrimunir serliga er tað ein reinur skeri háttur tá tað snýr seg um umhvørvi og arbeiðs-umhvøri.
Tað er einans vatn undir hátrýsti (4.150bar) og sandur ið verður nýttur at skera við.
Ein av heilt stóru fyrimununum við vatnskering er fleksibiliteturin tí tað er ikki einans stál ið kann skerast, men alt tilfar so sum glas, plastikk, timbur, grót v.m.. Harnæst er møguligt at skera tunnar plátur til heilt tjúkkar stál platur (200mm).
3D skurður merkir at skeri-høvdið kann hellast 60⁰. Hetta ger at møguleiki er eitt nú at skerpa eina tjúkka plátu so hon er klár at sveisa beinleiðis úr skerimaskinuni.
Hetta er nýggj tøkni her á landi og eru vit sera errin at kunna bjóða okkum fram á hesum økinum.
Demo vatnskering, sjá herundir:


text:
Nú fara bygdaleiðir eisini at koyra til Bíggjar og til Gásadals í Vágum. Strandferðslan sigur, at nýggju ruturnar byrja mánadagin 4. oktober.
Í fyrsta umfari verða túrarnir til og úr Gásadali, tilkallitúrar og tað merkir, at fólk, sum skulu við bussinum, mugu ringja og biðja um pláss í seinasta lagi tveir tímar áðrenn bussurin ferð. Men morguntúrurin úr Gásadali skal bíleggjast kvøldið fyri.
Tá ið summarferðaætlanin kemur í gildi næsta summar, er ætlanin at fáa nakrar túrar afturat, og tá er eisini ætlanin, at bussurin skal koyra nakrar túrar fast til Gásadals, so teir túrarnar verður ikki neyðugt at bíleggja um pláss frammanundan.
Strandferðslan sigur, at ferðaseðilin úr Sørvági til Bíggjar og Gásadals fer at at kosta 20 krónur, sum er tað sama, sum prísurin er á øðrum rutum í Vágum.


text:
Daniel J. Danielsen (Dollin)
25. juni 2021 vóru 150 ár liðin síðan føroyski Kongotrúboðarin Daniel J. Danielsen (1766-1916), vanliga róptur Dollin, varð borin í heim. Hann doyði í árinum 1916 bert 45 ára gamal, og liggur grivin í gamla kirkjugarði á Svínaryggi í Havn.
Dollin er í familju við tey kendu tónleikafólkini í Havn, sum vanliga verða rópt “Tey á Kamarinum”, og tey minnast øll, at tá ið Dollin varð umtalaður í teirra barnaheimi í Grím Kambansgøtu, varð hann altið nevndur “Onkul Dánjal“ og tað verður hann róptur enn dagin í dag millum systkini “Á Kamarinum”.
Mamma Dollan kallaðist Sigga og vaks upp úti á Reyni í Havn. Hon var systir sýslumannin í Søldarfirði, sum var pápi tann navnframa Victor Danielsen. Victor og Dollin vóru sostatt systkinabørn.
Sigga fór til Keypmannhavnar sum 24 ára gomul at tæna hjá eini ríkari familju. Hon kemur saman við einum danskara, sum kallast Ludvig Jørgensen. Sigga verður við barn, og tann 25. juni 1871 átti hon ein son, sum verður doyptur í Dómkirkjuni í Keypmannahavn: Ludvig Daniel Jacob Danielsen.
Sigga velur at koma aftur til Føroya stutt eftir, og tá ið drongurin er trý ára gamal, í 1874, verður mamman gift við Jákup Jacobsen á Kamarinum. Hesin Jákup kom at vera sum ein pápi fyri lítla dreingin hjá Siggu. Sigga og Jákup fingu fimm børn, men bert eitt teirra kom undan, sum var tann navnframi byggimeistarin Magnus á Kamrinum. Magnus á Kamarinum og Dollin vóru sostatt hálvbeiggjar.
RADIKAL UMVENDING
Dollin varð konfirmeraður í Havnar Kirkju í 1886, og sum 18 ára gamal fer hann til Skotlands at lesa til maskinmeistrara. Hann var ein lívsnjótari við rúsdrekka og gudleysari lívsførslu. Tá ið hann er 27 ára gamal renir hann seg í eitt kristiligt útimøti í Glasgow, sum óivað hevur mint hann á útimøtini, sum William Gibson Sloan (Gamli Sloan) hevði í Havnagøtum, tá ið Dollin vaks upp í Havn.
Evangeliski boðskapurin á hesum útimøti virkaði so sterkt á Dollan, at hann á staðnum játtaði Jesus sum Harra og Frelsara, og gav seg fullkomuliga yvir til Harran. Dollin gjørdist ein broyttur maður, og tað var skjótt, at hann ynskti at brúka sína tíð og evnir í Harrans tænastu.
Hann fór á bíbliuskúla í London at búgva seg út til trúboðaravirki. Hann kendi eitt kall at fara til Congo, og í apríl í 1901, tá ið hann er 30 ára gamal, fer hann avstað til Congo, har hann kom at virka, bæði sum maskinmaður, skipari og evangelistur á einum missiónsbáti, sum sigldi á stóru Congoánni, har ein stórur partur av fólkinum í Congo búði. Dollin lærdi skjótt at tala málið hjá teimum innføddu.
Tað, sum ger Dollan og hansara prædikutænastu framvið áarbakkanum á stóru Congoánni til nakað heilt serskilt, er, at hann við egnum eygum upplivdi ræðuleikarnar, sum fólkið livdi í undir ræðustýrinum hjá Belgiska konginum Leopold II, og at hann gjørdi nakað við tað.
Óli Jacobsen, rithøvundur, hevur skrivað áhugaverda bók um avrikini í hesum sambandi hjá Dollanum í Congo. Bókin eitur: Dollin, Havnamaðurin, sum broytti heimssøguna.
DOLLIN GJØRDI MUN
Dollin lá ikki á boðunum, men tá hann kom aftur til Onglands í 1903, greiddi hann bretsku stjórnini og Missiónini, sum hann umboðaði, frá ræðuleikunum framvið Congoánni. Hann hevði sítt fyrsta stórmøti í Edenburgh, og hann fór eisini til ymisk støð bæði í Onglandi og Skotlandi, har hann við orðum og myndum, sum hann sjálvur hevði tikið, greiddi frá ræðuleikunum, sum Leopold Annar kongur stóð fyri í Kongo. Fólk í túsundavís møttu til hesar fundirnar hjá Dollanum, og ræðuligu tíðindini úr Congo breiddu seg skjótt í Stóra Bretlandi, sum eitt úrslit av innsatsini hjá føroyska trúboðaðaranum Daniel J. Danielsen.
Dollin meinti, at myndugleikarnir og hansara egna missión arbeiddi ov seint í hesum sambandi, og tí fór hann við tað sama sjálvur til verka at kunna bretska fólki um aktuellu støðuna í Congo.
Við hesum upplýsingarfundum var Dollin við til at seta gongd á altjóða áhugan fyri støðuni í Congo, og sostatt var hann við til at undirgrava valdi hjá harðrenda og valdshungrandi einaræðisharranum Leopold Annar. Føroyski trúboðin, Daniel J. Danielsen, Dollin, var tátíðarinnar Whistle-Blower, sum gjørdi stóran mun, tí hann gjørdi vart við tað hann sá – og tað broytti lívi hjá fólkinum í Kongo!
MINNAST FØROYSKU HETJUNA
Tí er tað, at vit minnast í dag 150 ára føðingardagin hjá hesum merkismanni, sum hevur sett spor eftir seg í heimssøguni. Tá Dollin er komin aftur til Skotlands úr Congo í 1903, møtir hann føroysku gentuni Linu, sum var fødd og uppvaksin í Leith av føroyskum foreldrum, sum fluttu til Leith úr Føroyum í sínum yngri døgum. Dollin og Lina giftast í Glasgow 20. mai í 1904. Tey fluttu bæði til Føroyar í oktober í 1904. Dollin kom at virka innan brøðrasamkomuna í Føroyum tey næstu 12 árini, har kona hansara, Lina, royndist honum ein dyggur stuðul til hann doyði í 1916 bert 45 ára gamal.
Saman við William Gibson Sloan (Gamli Sloan) og øðrum varð hann ein av oddamonnunum innan brøðrsamkomuna, og var við til at stovna fleiri samkomur, sum enn í dag eru virkandi samkomur.
Minningarhaldið byrjaði á grøvini hjá Dollanum í gamla Kirkjugarði í Havn, har Heðin Mortensen, borgarstjóri, legði krans við gravsteinin hjá Dollanum. Síðani bar Poul Jóhan Djurhuus eina heilsan fram í navninum hjá ommu síni Innan Glyvur, Poulina Djurhuus, vanliga rópt Poulina á Hvítanesi, sum í yngri døgum var vinkona við hjúnini Lina og Dollin, og hevði tætt samskifti við tey, ikki minst tá Dollin lá sjúkur á Finsen í Keypmannahavn. Á kransbandinum standa hesi orðini: “Takk Gud fyri tað, sum Dollin og Lina vóru fyri ommu mína!” Løtan í kirkjugarðinum endaði við bøn.
Úr kirkjugarðinum varð farið niðan í Auluna í gamla kommunuskúla, sum í dag eitur Finsen. Har var stórt minningarhald skipað við tónleiki frá familjuni á Kamarinum. Ein fullsett Aula. Borgarstjórin hevði áhugaverda hugleiðing um virksemi hjá Dollanum bæði í Congo og tey 12 árini hann fekk at virka sum prædikumaður innan Brøðrasamkomuna í Føroyum.
Søgufrøðingurin, Oddur á Lakjuni, sum er skyldmaður Dollans, hevði eina bergtakandi framførslu um ræðuligu umstøðurnar hjá fólkinum í Congo meðan Leopold Annar ráddi fyri borgum og Dollin virkaði sum trúboðari har.
Síðani hevði Óli Jacobsen, rithøvundur, fyrilestur um Dollan, har Óli lýsti henda merkismann frá vøggu til grøv.
At avrikini í Congo hjá føroyska trúboðaranum Dániel J. Danielsen hava gjørt mun, er ikki eitt loyndarmál í dag, men ein væl dokumenteraður søguligur veruleiki, sum hevur fingið altjóða viðurkenning á høgum akademiskum stigi, og søgan um Dollan (Missionær Danielsen) er í dag ein náttúrligur partur, tá granska verður í søguni hjá fólkinum í Kongo – “tann ókenda hetjan er í dag ein kend hetja!”
Heilsanin, sum Poul Jóhan Djurhuus hevði í kirkjugarðinum, verður endurgivin á næstu facebooksíðu.
Pjd, Glyvrar 03.07.2021 / MAPPA: Tíðindagreinar / DOK.TITLE: Dollin 150 / MEDIA: Facebook – evr.fo
Kristiliga Tíðindatænastan
v/poul jóhan djurhuus, Glyvrar
Tlf: +298 228314
gjaranes@gmail.com
Sí facebookvanga
Skrivað: pjd, Glyvrar 03.07.2021


text:
Sum flestallar heimasíður savnar okkara heimasíða sjálvvirkandi ávísar upplýsingar um teg, tá ið tú vitjar hana. Hesar upplýsingarnar kunnu t.d. fevna um tína IP-adressu, økið hvaðani tín telda ella eind bindur seg í alnetið, hvønn kaga og hvørja stýrisskipan tú brúkar, og upplýsingar um, hvussu tú brúkar heimasíðuna, undir hesum hvørjar undirsíður tú vitjar. Vit brúka upplýsingarnar til at tillaga og menna heimasíðuna, so hon nøktar tørvin hjá teimum vitjandi.
Les um okkara privatlív politik her.


text:
Saman við IRF, fer Kvívíkar kommuna undir eina verkætlan at bjóða sínum borgarum eitt sett av Bokashi spannum.
Í einum setti av Bokashi eru tvær spannir og 1kg av kompostger.
Bokashi er ein máti at endurvinna matleivdir við hús. Í bokashi-tilgongdini verður tilfarið (matleivdirnar) súrgað, eins og tá vit súrga mjólk ella grønmeti. Tilgongdin verður kallað fermentering og er anaerobisk. Hvørja ferð, tú koyrir matleivdir í bokashi-spannina, verður kompostger latin omanyvir (Hendan gerin fylgir við bokashi-settinum).
Tá spannin er full, skal hon standa í tvær vikur í innihita, og síðani eru tveir møguleikar at hagreiða bokashi-tilfarið víðari:
· Tilfarið kann gravast niður í mold (t.d. í eina gamla veltu ella í eina pallerammu)
· Tilfarið kann leggjast í ein kompostkassa og síðani verða dekkað til við mold.
Allar matleivdir kunnu latast í bokashi-spannina, eisini fiskur og kjøt. Rotta verður ikki drigin at bokashi á sama hátt sum við vanligum komposti. Orsøkin til hetta er, at innihaldið í Bokashispannini hevur eitt sera lágt pH-virði, og rottum dáma ikki súran mat (tær dragast í størri mun at rotnum mati). Tó kann tað henda, at hundur ella fuglur fer at skava í einum kassa við bokashi, um tilfarið ikki er grivið nóg langt niður. Tí verður mælt til at leggja 5-10 cm av mold omanyvir, hava eitt lok yvir ella brúka ein kompostkassa.
Afturat Bokashi-settinum er tað neyðugt, at borgarar hava ein kompostkassa, pallerammu ella møguleika at grava bokashitilfarið niður úti í garðinum.
Hesar treytir eru fyri at fyribyrgja smittuspjaðing frá køks-og matleivdum, sum stava frá djórum, til húsdjór.
· Køks- og matleivdir skulu vera blivin til sankutøð, áðrenn tey verða brúkt.
· Sankutøðini skulu brúkast í tí húsarhaldi, har matleivdirnar koma frá, og mugu ikki flytast til onnur støð.
· Sankutøð mugu ikki brúkast har samband er við húsdjór, tvs. høsn, gæs, seyð, heimalomb osfr.
· Sankutøð mugu ikki brúkast á landbúnaðarjørð.
Fleiri upplýsingar um sankutøð eru at finna á heimasíðuni hjá HFS um ásetingar fyri privat húsarhald.
Til ber eisini at lesa meira um Bokashi á www.byhaver.dk og møguleiki er eisini at innlima seg í føroyska facebook-bólkin “Bokashi sankutøð í Føroyum”.
Eitt Bokashi sett frá Kvívíkar kommunu er ókeypis. Tey sum eru áhugaði kunnu melda til við at senda telupost til kommununa This email address is being protected from spambots. You need JavaScript enabled to view it.
Settini verða útleveraði, tá ið fleiri tilmeldingar eru komnar.


text:
Tíðindi
Heri og John Mikkjal Godtfred koma at føra Ango
Sum greitt varð frá leygardagin, so hevur felagið Ango í Vági keypt trolaran Junior úr Hirtshals.…
Felags U17 dreingjaliðið vann B-bólkin
U17 dreingirnar hjá felagsliðinum í Suðuroynni vunnu í dag seinasta dystin hetta kappingarárið og vunnu harvið…
Felags U15 gentuliðið vann gull á hálvum vølli
Felagsliðid hjá U15 gentum vann leygardagin gull í kappingini á hálvum vølli. Kappingin var sera spennandi…
Bindiklubbakvøld í VB-húsinum ónskvøldið
Ónskvøldið 20. oktober verður Bindiklubbakvøld í VB-húsinum í Vági. Tilmelding fer fram á tlf 230388 (Eydis)…
Spf Ango keypt uppsjóvarskipið Junior
Sp/f Ango í Vági fekk um mánaðarskiftið játtað kvotur til ítøkiligt skipakeyp og hevur nú keypt…
VB -Neistin í Vágs Høll sunnudagin
Sunnudagin kl. 15 er aftur heimadystur í Vágs Høll á skrá í SMS-deildini hjá kvinnum. VB…
FC Suðuroy – Víkingur á Eiðinum leygardagin
Leygardagin tekur 1. deild hjá FC Suðuroy ímóti Víkingi á Eiðinum í Vági. Dysturin byrjar kl.…
Vit mugu verja Bústaðir
Í gjár frættist, at stjórin á Bústøðum hevur fingið munnkurv. Nevndarformaðurin hevur latið eitt uppskot inn…
Poul Andreasen signerar bókina ”Elektrisitet í 100 ár” í Suðuroyar Heimavirki
Suðuroyar Heimavirki selur bókina ”Elektrisitet í 100 ár”, sum Poul Andreasen hevur skriva fyri SEV og…
Forfylgingarvanvid í Posta
Loyniligt GPS í bilinum, anonymt vaktarhald og fotomyndir av privatum húsum. Er hetta ein James Bond…


text:
Um okkum
VATNSPORT.FO er nú ÚTIROK
Handilin er at finna í Posthúsbygninginum, við síðuna av Djórhandlinum. Inngongdin er framman fyri, men tað ber eisini at ganga inn til handilin gjøgnum djórahandilin.
Nethandilin er opin døgnið runt.
Útirok er landsins stórsti handil av vøru til alt innan vatnsport, UV, Scuba, kajakk osf.,
Vit hava altíð eitt stórt úrval av vátdraktum og turrdraktum á lagur.
Vøra, ið ikki er á goymslu, kann bíleggjast og fáast heim eftir stutta tíð.
Okkara prísir eru kappingarførir, samanborið við tildømis Danmark.
Upplatingartíðir:
Mánadag til Fríggjadag 10:00 til 17:00
Nethandilin: Altíð opin
.
Útirok
Óðinshædd 2
Postboks 3274
100 Tórshavn
utirok@utirok.fo
Tlf. 312222


text:
Mánadagin tann 15. juni verður latið upp fyri ferðafólki úr Danmark, Grønlandi, Íslandi, Noregi og Týsklandi. Ferðing úr restini av heiminum er enn avmarkað til føroyingar, sum koma heim, og fólk, ið hava arbeiðsørindi í Føroyum.
Landsstýrið mælir føroyingum til fyribils ikki at ferðast í onnur lond enn tey fimm londini, ið latið verður upp fyri tann 15. juni.
Ferðafólk, sum koma úr Danmark, Grønlandi, Íslandi, Noregi og Týsklandi skulu vísa váttan um negativa COVID 19 kanning, sum ikki er eldri enn fimm dagar. Kravt verður ikki, at fólk, búsett í Føroyum, skulu vísa váttan, tá ið tey koma aftur til landið.
Tað er sera umráðandi, at øll ferðandi til Føroya vísa varsemi á ferðini, og at tey ferðandi, sum nýliga eru komin til landið, eru serliga ansin og fylgja almennu tilmælunum.
Broytt sóttarhald
Kravið um sóttarhald verður nú avtikið fyri ferðandi úr Danmark, Grønlandi, Íslandi, Noregi og Týsklandi. Kemur tú úr øðrum londum enn Danmark, Grønlandi, Íslandi, Noregi og Týsklandi verður tó framvegis staðiliga mælt til, at tú fert í sóttarhald í 14 dagar.
Tað er sera týdningarmikið, at øll, sum hava verið uttanlands, lata seg kanna beinanvegin, um illgruni er um smittu.
Kanningardepil
Landsstýrið vil gera tað lættari hjá hvørjum einstøkum at lata seg kanna. Tí verður í løtuni arbeitt við at skipa ein kanningardepil afturat.
Tað verður coronaráðgevingin, sum fer at skipa nýggja kanningardepilin.
Verja okkara sárbæru
Tað er sera týdningarmikið, at ein verjugarður verður gjørdur um okkara sjúku, eldru og veiku borgarar, ið eru millum tey sárbærastu í mun til COVID-19. Heilsuverkið og ávís eldraøki í landinum hava sum er skipanir, har starvsfólkini lættari kunnu lata seg kanna. Arbeitt verður við at víðka hesa skipan til aðrar viðkomandi starvsbólkar, ið eru um okkara sárbærastu borgarar.
Serskipan til útisiglarar
Umleið 100 útisiglarar koma til Føroya um vikuna. Ein serstøk skipan fyri útisiglarar verður nú sett í verk. Aðalmálið við skipanini er at gera tað lættari hjá útisiglararum at lata seg kanna fyri COVID-19, tá ið teir eru í Føroyum. Við nýggju skipanini slepst undan sóttarhaldinum.
Landsstýrið fylgir støðugt gongdini, og er neyðugt at endurskoða galdandi skipanir, verður hetta gjørt.


text:
Zacharias Hammer farin heim til Harran
Í morgun, tann 9. juni, komu boð um, at Zacharias Hammer er deyður.
Zacharias var lærari, men er uttan iva mest kendur fyri sínar sjónvarpssendingar. Fyrst fyri sínar barnasendingar í 1980’unum, ið fleiri vilja vera við eru tað besta tilfarið til børn, sum Kringvarpið nakrantíð hevur framleitt. Síðani fyri sínar mentanarsendingar, har hann ferðaðist kring alt Føroya land, og var við fjallmonnum, eins og fyri dokumentarsendingarnar frá sjólívinum, bæði til børn og vaksin, harav onkur hevur verið sýnd fyri fullum salum á eitt nú Torradøgunum í Klaksvík fyrr í ár.
Zacharias Hammer varð í 2001 heiðraður við virðisløn M. A. Jacobsens. Hann var 68-ára gamal, nú hansara fjørður var rógvin.
Kelda: Norðlýsið – www.nordlysid.fo